Impalaeriezh Sith - Wikipedia\nArdamez an Urzh Sith\nAn Impalaeriezh Sith a zo bet unan d'eus luskadoù kreñvañ bed ijinet Star Wars. Bet eo oa ur ren galloud gant ur sell hollveliel evit ar galaksienn ha gant ar pal reiñ lañs d'ar re Sith ha trec'hiñ ar re Jedi.\nIstor an Impalaeriezh Sith[kemmañ | kemmañ ar vammenn]\nTro 7000 bloaz araok Emgann Yavin pe -7000 aEY taolennet er c'hentañ film Star Wars Lodenn 4: Ur Spi Nevez goude un eil sism etre mestronerien an Nerzh en Urzh Jedi e savas brezel. Mare ar c'hant bloavezh teñvalijenn ez eo, a welas ul lajad amzer a 100 vloaz stourm etre ren ar C'huzul Jedi hag e enebourien ar re Jedi Renead aet gant al Lusk nerzh Teñval. Emgannioù drastus ha gwadus a vezo betek gwelet trec'h ar re Jedi hag ar Republik Kozh.\nEr bloavezh -6900 aEY ez eo stlapet 'maez ar re Jedi Renead deus an tiriad republikan ha rediet da derc'hout kuit gant o listri egor etrezek an tiriadoù dianavezet. En ur vont eno e vez dizoloet ganto ur blanedenn dianav betek-en hini Korriban, planedenn genidik ar meuriad iskis Sith. Ar re Sith a oa ur boblañs kentidig hag aes dezho da implij an Nerzh Teñval dindan ur stumm strobinelerezh met kreñv galloudus. Ar re Sith o welet an estrañjourien oc'h erruout etrezek eno dre listri egor a soñjas e oant doueed hag a zegemeras anezho da vistri.\nAr re Jedi Renead o vezañ mistri war ar boblañs Sith hag ar blanedenn Korriban a grogas gant sevel un Impalaeriezh a emledas goustadik tro-dro d'o lec'h repuiñ. Meskajoù gwad a vezo etre ar re Jedi Renead hag ar re Sith pezh a lakao ar re Jedi Du da gemer an anv Aotrouien Sith.\nAdtapet diwar « https://br.wikipedia.org/w/index.php?title=Impalaeriezh_Sith&oldid=1850146 »\nKemmoù diwezhañ degaset d'ar bajenn-mañ d'an 3 Her 2019, da 09:02.


Buhez ar Sent/1912/Kleophas - Wikimammenn\nBuhez ar Sent/1912/Kleophas\n◄ Itron-Varia-Drugare Kleophas Nil ►\nHag o vezan savet war an heur, e tistrojont da Jeruzalem hag e kavjont an unnek abostol bodet, hag ar re a oa gante, hag a lavare : « Evit gwir, savet eo an Otrou eus ar be, hag en em ziskouezet eo da Zimon. » Ar re-man a ziskuilhas neuze ar pez a oa c’hoarvezet gante en hent, ha penôs o devoa e anavezet pa dorre ar bara.\nKleophas, eun nebeut blaveziou goude, a oe lazet, war a leverer, gant ar Judevien, dre gasoni ouz Jezuz-Krist, ’barz an ti m’en devoa koaniet gantan.\nTôlet evez, pa ve Jezuz o vont e-biou d’ec’h, rak ma ne ret van ebet ouz hen gwelet o tremen, n’eo ket lavaret e tizrofe ken !\nTime Jesum prœtereuntem et non redeuntem.\nAdtapet diwar « https://br.wikisource.org/w/index.php?title=Buhez_ar_Sent/1912/Kleophas&oldid=38212 »\nKemmoù diwezhañ degaset d'ar bajenn-mañ d'an 6 Gou 2012, da 07:35.


Stumm eus an 7 Ebr 2017 da 08:41\n714 okted ouzhpennet , 5 vloaz zo\nStumm eus an 5 Ebr 2017 da 09:52 (kemmañ)\nStumm eus an 7 Ebr 2017 da 08:41 (kemmañ) (dizober)\nGanet e oa e Cartersville, ur ger e menezioù hanternoz Georgia en 1938. He zad, Don West a oa ur barzh ha sindikadour. Adal he 10 vloaz e krogas da ganañ war al leurennoù.Skoliet e voe er Western Carolina College.\nEn 1959 ez eas da gêr New York City hag e studias sonerezh e Mannes College ha c'hoariva e [[Columbia University]]. Pa eruuas ha pa welas ar "Folk Revival" o c'hoarvezout dirak he daoulagad e komprenas e oa ar sonerezh a sone tud an Norzh ar memes sonerezh evel an hini a gleve a-hed he yaouankiz e Georgia. Neuze e krogas da ganañ e kornad New York. Perzh a gemeras e buhez sevenadurel hag en abadennoù [[Greenwich Village]]. Kanañ a reas gant [[Pete Seeger]] en ur sonadeg e [[Carnegie Hall]]. Sinañ a reas ur gevrat e ti Vanguard Records goude kanañ en Indian Neck Folk Festival e miz Mae 1961. Kanañ a reas evit an albom-dastumad New Folks, evit Vanguard, e 1961 ha goude e reas div bladenn hec'h-unan.\nE 1964 e kanas en Newport Folk Festival . E 1966 e voe gwelet en abadenn skinwel [[Rainbow Quest]], war un dro gant Mississippi John Hurt, a veze kaset en-dro gant [[Pete Seeger]]. A-benn neuze e oa krog da vont aliezik da Vro-Saoz. Seiz vloaz e chomas e Londrez.\nAdtapet diwar « https://br.wikipedia.org/wiki/Dibar:MobileDiff/1745231 »


Staj : Ar maskl difromm\nUr staj a vo kinniget e brezhoneg gant Etienne Siberil diwar-benn Ar Maskl Difrom, d’ar sadorn 23 ha d’ar sul 24 a viz Here 2021 e Ti Ar Vro Bagan, 95 Hellez Tosta e Plougerne. Staj evit dizoloiñ Ar Maskl Difrom Un ostilh pedagogel eo ar maskl difrom. Sikour a ra da labourat war ar c’horf hag en em lec’hiañ. Kroget e vo gant poelladennoù evit tommañ ar c’horf hag en em lec’hiañ, labouret e vo ivez…\nSkolajidi Lanniliz war al leurenn\nSkolajidi Sant-Anton Lanniliz a c’hoario 3 fezh-c’hoari war leurenn an Armorika. Skolidi divyezhek ar skolaj int bet sikouret gant strollad Ar Vro Bagan. Programm an nozvezh : "Lou ar suner-gwad" "Medisin en desped dezhañ" "Un den eurus a ya diarc’hen" Ha kanaouennoù gant kanerien eus ar vro.


Kimera - Wikipedia\nKimera pe C'himera (Χίμαιρα Khímaira, latinekaet e Chimaera) zo un euzhvil e mojennoù Hellaz kozh. Peurvuiañ e vez kontet da gaout penn ul leon, korf ur c'havr (a-wechoù penn ur c'havr ouzhpenn) ha lost un aerouant. Lazhet e voe gant Bellerofon.\nKimera war ul lestr dremmoù ruz apulian, v. war-dro 350 -340 kent JK, mirdi al Louvre\nKimera Arezzo, arem etrusk\nMerc'h e oa da Tyfon ha da Ec'hidna. Freuz a reuz a rae e Lykia, en Azia Vihanañ, pa voe roet urzh da Vellerofon, gant ar roue Iobates, d'he lazhañ. Dont a-benn a reas an haroz gant e varc'h askellek Pegasos.\nDont a ra hec'h anv eus ar ger gregach Χίμαιρα/Khímaira, an anv a veze graet eus ur c'havr yaouank he deveze tremenet ur goañvezh (χεῖμα / kheîma). Tremenet eo ar ger e latin, Chĭmæra, hag adkavet e vez en holl yezhoù latin hag en un toullad re all c'hoazh.\n↑ Geriadur Ménard p. 246.\nKároly Kerényi, The Heroes of the Greeks, 1959, Londres et New York: Thames and Hudson\nHarry Thurston Peck, Harpers Dictionary of Classical Antiquities : Chimaera, 1898 ((en)\nAdtapet diwar « https://br.wikipedia.org/w/index.php?title=Kimera&oldid=1931177 »\nKemm diwezhañ d'an 2 Gen 2022 da 22:06\nKemmoù diwezhañ degaset d'ar bajenn-mañ d'an 2 Gen 2022, da 22:06.


Kaozeal:Frankiom - Wikipedia\nAr stumm frankiom a seblant din mont re bell evit a sell istor ar ger. Evel m'eo displeget er pennad eo savet evit ober dave d'ar ger Frañs, hag an holl yezhoù all a zo aet war an hent-se. frañsiom eo ar stumm a gaver e Geriadur Martial Menard (nevez-deuet er-maez).--Trec'hlid mitonet (kaozeal) 29 Her 2012 da 19:50 (UTC)\nFrankiom e Geriadur ar Gimiezh. Martial & ar skiantoù : gw. kaozeal Tantaliom.\nWar divoud Frañs, gw. ar rendaeloù (re) niverus a zo bet, er Wiki-mañ evel e lec'h all. Evit krennañ :\nFrañs < fr: France < nevezc'her latin Francia. Er Grennamzer : Regnum Francurum, kar d'ar germanek Frankreich ( ha da ne: Frankrijk), "riez ar Franked".\nFarsus eo gouzout e teu ar ger br:frank(iz) eus ar germaneg frank, "kalonek" ha, diwezhatoc'h, fr:libre. An hevelep ger eo (OldNorse) on:frekkr.\nMat. Moarvat e kavi abeg en anvioù all evel Lawrensiom, zoken pa n'ec'h eus skrivet netra dwb Rutherfordiom (n'emañ ket /th/ e brezhoneg, met diwar anv un den (brudet) e teu hini an elfenn).\nHa Bor/Bohrium/Boriom, petra eo disentez veur Marsialito gaezh, ra vo nevet e anv a-hed kantvedadoù ha kantvedadoù ?\nNotenn : un ezel eus skipailh GBAH, TermBret &all on bet pa oant war sevel ; gouzout a ran ervat petra eo tabutal a-zivout ger pe c'her !\nNe vergn, trugarez evit bout skrivet din kent kemmañ tra pe dra. Un adsell a rin evel-just pa'm bo peuzechuet al labour, ha mard out a-du e vo kemeret disentezioù da vat, da c'hortoz kemennadoù all er pajennoù Kaozeal.\nEvit poent ez eo gwelloc'h ganin heuliañ GaG (war-bouez *laorañsiom da skouer, a vo "Lawrensiom" < Lawrence), ha *Boriom am eus lakaet da "Bohriom" abalamour d'ar gerdarzh ha d'ar Boriom, a zo un dra all.\nKent disprosiom neuze ! (pe a-raok...)\nT42N24T (kaozeal) 29 Her 2012 da 20:38 (UTC)\nAnzav a ran em eus un tamm poan o heuliañ... Menegiñ a rez an alamaneg "Frankreich", met int a ra gant de:Francium (distaget un dra bennak evel /frantsioum/) evit an danvez-mañ; ha piv a yafe da lavaret *Frankez Vallée?--Trec'hlid mitonet (kaozeal) 30 Her 2012 da 08:47 (UTC)\nAdtapet diwar « https://br.wikipedia.org/w/index.php?title=Kaozeal:Frankiom&oldid=1351449 »\nKemmoù diwezhañ degaset d'ar bajenn-mañ d'an 30 Her 2012, da 08:47.


Troioù-kaer Vick ha Vicky, Volume 9, Sorserezed Breselien. Volume 2, An diskuliadenn - Bruno Bertin - Librairie Mollat Bordeaux\nPage générée le : 02/08/2021 05:55:20\nSérie(s) : Troioù-kaer Vick ha Vicky, n° 9 Sorserezed Breselien, n° 2\nAutre présentation Goude an droiad digredus a oa bet bevet ganeomp ma mignoned ha me e soñje deomp e oa echu penn-da-benn gant an istor-se. O vont e oamp d'ar c'hamp en-dro ken dinec'h ha tra. Ganeomp o vont d'ar gêr e oa ar senario BD gwellañ er c'hlas a-bezh. Tonket e oa hor planedenn koulskoude... Hudouriezh, mojennoù hag emgavioù iskis a ya d'ober an drogaer nevez hag estlammus-mañ en ul lec'h mojennel, e ditl : "Sorserezed Breselien An diskuliadenn"\nEAN13 : 9782914721134


Luisa Carlotta an Div Sikilia - Wikipedia\nLuisa de Borbone-Sicilia, pe Luisa Carlotta Maria Isabella di Borbone en italianeg, pe Luisa Carlota de Borbón-Dos Sicilias y Borbón e spagnoleg, ganet e 1804 e Portici, e Rouantelezh an Div Sikilia, ha marvet e Madrid e 1844, a oa ur briñsez italian, deuet da vout infantez Spagn.\nMerc'h e oa da Francesco Iañ, roue an Div Sikilia, ha d'e bried María Isabel Spagn. C'hoar e oa da Fernando II an Div Sikilia, a renas war-lerc'h o zad, ha da Maria Christina an Div Sikilia (1806–1878). Da gentañ e oa priñsez a Naplez ha priñsez a Sikilia. Hogen, pa voe unvanet Rouantelezh Naplez ha hini Sikilia, d'an 18 a viz Kerzu 1816, eo e teuas da vout priñsez roueel an Div Sikilia.\nDimezet e voe e 1819, da 15 vloaz, d'an infant Francisco de Paula Spagn (1794-1865), kont Cadiz, breur d'he mamm ha d'ar roue Fernando VII, ha da Carlos de Borbón (1788-1855), Kont Molina. Evel Europa an amzer-se e oa rannet lez Spagn etre div gostezenn bolitikel:\nen un tu ar virourien touet, ha Kont Molina a oa en o fenn, en sell da vezañ roue war-lerc'h e vreur divugel,\nen tu all ar frankizourien, harpet gant Francisco de Paula ha Luisa.\nUr vaouez a benn e oa, un itrikerez touet, hag un den a bouez bras el lez. Pa varvas trede pried ar roue Fernando VII, he breur-kaer, bepred divugel, e teuas Luisa Carlotta a-benn da lakaat roue Spagn da addimeziñ d'he c'hoar yaouank Maria Christina an Div Sikilia, a deuas da vout pevare pried ar roue intañv.\nDipitet bras neuze e voe Carlos, breur ar roue, o welout e vreur henañ oc'h addimeziñ adarre, hag ar gurunenn o pellaat diouzh e benn ha diouzh hini e bried portugalat.\nRak div verc'h o doe ar rouaned, ha bec'h a voe diwezhatoc'h, ha brezel abalamour da se. Evel-se bepred eo e teuas Luisa da vezañ c'hoar-gaer d'he c'hoar, ha moereb da rouanez Spagn, Isabel II, an hini a renas war-lerc'h Fernando VII, e-lec'h Carlos a chomas e fri war ar gloued. Ouzhpenn-se e timezas he mab Francisco de Asís de Borbón da Isabel II. A-hend-all e oa mamm da Enrique de Borbón, a voe lazhet en un duvell gant Antoine d'Orléans, a oa kenderv da Luisa.\nLiammet e oa gant frankizourien Spagn, a-enep kostezenn an infant Carlos hag e bried portugalat, an infantez Maria Francisca.\nInfant Francisco de Paula hag e bried Luisa Carlotta an Div Sikilia.\nE 1819, d'he 14 vloaz, e timezas Luisa Carlotta d'hec'h eontr, an infant Francisco de Paula de Borbón. Unnek bugel o doe:\nFrancisco de Asís Luis de Borbón (1820–1821), infant Spagn, kentañ dug Cádiz, marvet da ur bloaz;\nIsabel Fernanda de Borbón (1821–1897), infantez Spagn;\ndimezet d'ar c'hont Ignacy Gurowski, ha dezho bugale.\nFrancisco de Asís de Borbón (1822–1902), infant Spagn, eil Dug Cádiz. Roue kenseurt Spagn\ndimezet d'e geniterv Isabel II, Rouanez Spagn.\nEnrique de Borbón (1823–1870), infant Spagn, Dug Sevilla, lazhet en un duvell gant Antoine d'Orléans, dug Montpensier.\nLuisa Teresa de Borbón (1824–1900), infantez Spagn,\ndimezet da José María Osorio de Moscoso y Carvajal, Dug Sessa, ha bugale dezho.\nEduardo Felipe de Borbón (1826–1830), infant Spagn, marvet da bevar bloaz.\nJosefina Fernanda de Borbón (1827–1900), infantez Spagn ken na zimezas en voranatek da José Güell y Renté, ha bugale dezho.\nMaría Teresa de Borbón (1828–1829), infantez Spagn, marvet da ur bloaz\nFernando María de Borbón (1832–1854), infant Spagn,\nMaría Cristina de Borbón (1833–1902), infantez Spagn,\ndimezet d'an infant Sebastián Gabriel de Borbón. Pemp bugel he doe, nemet hini ebet ne voe infant Spagn.\nAmalia Filipina de Borbón (1834–1905), infantez Spagn,\ndimezet d'ar priñs Adalbert Bavaria.\nUr perzh a-bouez bras he doe d'ar mare ma edo ar roue Fernando VII war e dremenvan en 1832. Gouvezet he devoa e oa bet torret dre guzh, gant ar roue, ar Pragmática a oa bet savet da vont a-enep al lezenn salek a denne pep gwir digant ar priñsezed, ha dre-se digant e verc'hed a oa kenitervezed da Luisa Carlotta, evit lakaat an infant Carlos Maria Isidro da bennhêr, setu Luisa Carlotta da c'hervel ar ministr Tadeo Calomarde, abalamour dezhañ da ziskouez ar skrid orin a destenie kement-se. Pa welas ar baperenn e krogas enni, en drailhas, hag en taolas en tan. O welout e klaske ar ministr adtapout an dihell, e roas an Infantez div skouarnad dezhañ hag a zo chomet en istor. Ma lavaras ar ministr, kourtes : -"Señora, manos blancas no ofenden" (Itron, daouarn gwenn ne reont droug").\nGoude-se, pareet ar roue, e roas d'e bried kement galloud a oa, ha diwezhatoc'h e teuas da vout rejantez ar rouantelezh. An Infantez e-keit-se a voe bras he levezon war ar roue hag he c'hoar, ar rouanez.\nEn 1851 ec'h addimezas da Teresa Arredondo, Dugez San Ricardo, hag ur mab o doe:\nRicardo María de Arredondo (1852–1872), Dug San Ricardo.\nAdtapet diwar « https://br.wikipedia.org/w/index.php?title=Luisa_Carlotta_an_Div_Sikilia&oldid=1825188 »\nDernière modification le 11 Gen 2019, à 14:55\nKemmoù diwezhañ degaset d'ar bajenn-mañ d'an 11 Gen 2019, da 14:55.


Monumant e lein ar Monte do Gozo.\nAr Monte do Gozo (a vefe Brelevenez e brezhoneg) zo ur menez e Galiza.\nWar hent ar birc'hirined a ya da Santiago de Compostela emañ, hag alese e welont tourioù an iliz-veur a ziskouez eo damechu o beaj.\nEr Grennamzer, en 1105, e oa bet savet ur chapel war ar menez , war c'houlenn eskob Compostela, Diego Gelmírez. Ac'halese e tiskenne ar birc'hirined diwar o marc'h da gerzhout betek an iliz-veur ha bez ar sant, evel ma reas ar roue Alfonso XI Kastilha. Dilezet e voe ar chapel er XVIIvet kantved.\nEn 1989 e voe graet labourioù bras evit degemer ar pab Yann-Baol II da-geñver Devezhioù Yaouankiz ar Bed. Da lidañ Bloavezh santel 1993, e oa bet savet ur pikol herberc'hlec'h a zo bremañ un annez-studierien.\nChapel ar Monte do Gozo\nDelwennoù pirc'hirined, da guzh-heol.\nAmfiteatr ar Monte do Gozo.\nUrzh Monte Gaudio\nAdtapet diwar « https://br.wikipedia.org/w/index.php?title=Monte_do_Gozo&oldid=1848826 »


Aude he deus laosket ur gemennadenn deomp – Radio Kerne\nAude he deus laosket ur gemennadenn deomp\nAlioù, evezhiadennoù, goulennoù, taolioù-imor…\nLaoskit kemennadennoù war ar responter adalek 7 eur noz ha betek 7 eur vintin.\nSkolajidi Gwened ha Naoned o deus laosket kemennadennoù deomp ! Alioù, evezhiadennoù, goulennoù, taolioù-imor. Laoskit kemennadennoù war ar responter adalek 7 eur noz betek 7 eur vintin. 02.28.91.03.75 Pellgargañ :...\nKronikenn Netflix : Sick Note Bep Gwener e kinnig Lounis un heuliad tele bet diskoachet war Netflix. Ar sizhun-mañ : Sick Note Pellgargañ Lenn...\nKronikenn Netflix : The end of the fu***ing world\nKelennomp : Atersadenn Brewal ha Renan\nRe Bell Ganti Merc’her 24 a viz Meurzh\nRe Bell Ganti Meurzh 11 a viz Mae


Accueil / À la Une / « Taksi Teheran » digant Panahi\nJacques-Yves Mouton 3 février 2016\nKemer a ra plas holl istor ar film e-barzh un taksi. Seblantout a ra ar blenier bezañ un den seder, bepred ma vez o vouscʼhoarhin. Mont ha dont a ra dre ur gêr vras hag arnevez hag a cʼhellfe bezañ nʼeus forzh pehini meurgêr eus Europa. Tamm ha tamm e reer anaoudegezh gant tud ar gêrbenn-se. Un trafiker filmoù video hag a werzh filmoù difennet gant ar renad. Un den bet eilpennet gant ur cʼharr-tan bet lakaet e-foñs e daksi. Div vaouez kozh hag a fell dezho lakaat pesked ruz e-barzh ur poull-sakr evit chom bev. Mont a ra da gercʼhat e nizez, anezhi ur placʼh barpintik hag ifrountet un tamm. Tamm ha tamm ez eo roet dimp da cʼhouzout nʼeo ket ur blenier a-vicher met ur film aozer difennet outañ da dreiñ ken. Ur film soutil eo rak ne vez ket dispaket ar wirionez diouzhtu. Paʼz a da gercʼhat ur vaouez o tougen un torkad bleunioù e teu an traoù da vezañ splannocʼh avat. Mont a ra honnezh da welet tud toullbacʼhet. Komz a ra hi diwar-benn unan eus e filmoù : Offside/cʼhoari er-maez. Istor placʼhed hag a felle dezho mont da welet ur cʼhoari melldroad. Evit-se o doa lakaet gwiskamantoù paotred ha bet serret gant ar polis.\nIzilli e familh o deus kemeret perzh er film-se. E vercʼh eo an nizez. E vamm eo unan eus an div vaouez kozh, an hini all o vezañ e voereb. Troet eo bet ar film-se dre guzh. Pa seller a-dost ouzh buhez an den-se e weler splann eo bet sañsuret meur a wech gant ar renad. « ar cʼhelcʼh/dayereh » hag en deus bet priz al Leon aour e Venezia hag « Gwad hag aour/Talaye sorkh » hag en deus bet priz ar jure a oa bet berzet gant gouarnamant republik islamek Iran. Komz a ra ar cʼhelcʼh diwar-benn aoz ar mercʼhed er republik-se hag Gwad hag Aour diwar-benn istor ur soudard kozh eus brezel an Irak o talañ ouzh an direizhded sokial.\nRet eo gouzout e vez berzet e holl filmoù. Ingalet ma vezont dre guzh dindan stumm dvdoù. Dʼar cʼhentañ a viz meurzh 2010 e voe harzhet gant e wreg, e vercʼh ha pemzek den all. Dalcʼhet e voe e-barzh an toull e-pad festival Cannes. Sañset e oa da vezañ e-barzh juri ofisiel ar festival. Chom a reas hep debriñ dre ma oa gwallgaset. Mont a reas er-maez eus an ti-bacʼh dʼar 25 a viz mae 2013. Difennet e oa bet outañ treiñ filmoù pe kuitaat e vro e-pad ugent vloaz.\nKendercʼhel a reas da dreiñ avat gant ur cʼhamera numerik pe gant un iPhone. Evel-se e oazas ar film « Hennezh nʼeo ket ur film ». diskouez a ra buhez ur filmaozer ha nʼen deus ket ar gwir da ober sinema. Stoket e voe ar film-se en un alcʼhouezh USB ha kuzhet e-barzh ur wastell.\nE 2012 e cʼhounezas ar priz Sakharov roet gant ar barlamant europeanat. Dre ma oa berzhet outañ mont kuit eus Iran e talcʼhas e vercʼh Parmiz Panahi e lecʼh.\nKit da welet ar film-se mʼho peus tro : ne viocʼh ket dipitet.\nPartager la publication "« Taksi Teheran » digant Panahi"\nfilm iran taxi téhéran\t2016-02-03\n> Jacques-Yves Mouton\nJacques-Yves Mouton est Docteur en études celtiques (Université de Bretagne occidentale) et chercheur associé au Centre de recherche bretonne et celtique (CRBC). Il est aussi auteur de plusieurs ouvrages littéraires en breton.


Skritur ar c'hozheuropeg - Wikipedia\nSkritur ar c'hozheuropeg\nlestr kavet e Vinča e donded ar 8,50 m .\nMeizad ar c'hultur heneuropat ha skritur an heneuropeg a zo bet embannet gant an arkeologourez Marija Gimbutas diwar-benn kavadennoù deiziatet eus 7000 betek 4000 kent Jezuz-Krist. E Serbia, Hungaria ha Kroatia ez int bet graet. War meur a dra (pladennoù, pouezioù-gwiad, delwennigoù-pri) ez eus bet gwelet arouezioù ul lizherenneg dianav.\nLod eus an hendraourien o deus klasket liammañ anezhi d'an etruskeg pe d'ar fenikianeg.\nSkritur Vinča e vez graet ivez eus ar skritur-mañ p'eo bet kavet meur a skouer er gêr-se e-kichen Beograd. E kêriadenn Jela nepell diouzh Beograd eo bet graet meur a gavadenn gant enskrivadurioù ivez.\nForzh penaos eo bet skritur Vinča kalz koshoc'h eget hini ar Sumeridi hag hini an Henegiptiz koshañ.\nUr vartezeadenn nevez[kemmañ | kemmañ ar vammenn]\nAn arkeologour amerikan, Toby Griffen, hag en deus kelennet e Skol-Veur Su-Illinois a-raok mont war e leve, en deus embannet ur vartezeadenn leun a ijin, met ne vez ket degemeret gant an holl arbennigourien.\nHervezañ e vije posupl disifrañ eur frazenn kavet war daou bouez-gwiad. Treiñ a ra teir arouezenn evel tresoù pe hieroglifoù. Unan a vefe tres un arzh, unan all hini ur c'hourzh (a dalveze evit un doueez) hag un trede hini ul labous.\nP'en deus kavet div wech an heuliad : arzh doueez labous doueez arzh doueez en deus soñjet e c'hellfe bezañ gwelet evel ar frazenn : an doueez-arzh hag an doueez-labous, (ar re-se) an doueez-arzh. Un doare da zispakañ eo an div zoueez un doueez hepken.\nHervez Griffen ez eus kaoz amañ eus an doueez gresian Artemis he doa perzhioù liammet ouzh al laboused koulz hag ouzh an arzhed. Eus arktos (ger gresianeg evit arzh) e teu hec'h anv ha patrom ar vaouez-labous eo ivez.\nAdtapet diwar « https://br.wikipedia.org/w/index.php?title=Skritur_ar_c%27hozheuropeg&oldid=1815116 »\nKemmoù diwezhañ degaset d'ar bajenn-mañ d'an 14 Kzu 2018, da 01:44.


Ti-gwilioudiñ Gwengamp n’eo ket savetaet c’hoazh – Dispak\nPublished on 22/01/2019 24/08/2020 by Ar Skipailh\nTud bro Gwengamp o doa stourmet evit difenn ti-gwilioudiñ Gwengamp e 2018. ©bretagne-info.org\nNe vo ket serret ti-gwilioudiñ Gwengamp e fin miz Genver, e-giz e oa bet divizet gant Ajañs rannvro ar yec’hed (ARS) warlene. Dibabet en doa Emmanuel Macron mirout anezhañ betek miz Gouere 2020. Met den ne oar resis pezh a c’houlenn ar Stad digant ar servij-mañ evit kenderc’hel gantañ.\nUr bloavezh hanter. Chom a raio ti-gwilioudiñ Gwengamp digor betek fin miz Gouere 2020 da nebeutañ, sañset. Divizet en deus Prezidant ar Republik reiñ ur goursez dezhañ pa oa deuet da Vreizh warlene, dre ma oa bet lakaet war-wel ar gudenn-mañ gant dilennidi ar vro. Embannet eo bet an diviz-mañ en un doare ofisiel, dre skrid, gant an ARS d’an 8 a viz Genver 2019 nemetken.\nStourmet o deus implijidi an ospital, mammoù ha tadoù, sindikadoù ha dilennidi bro Gwengamp ivez evit derc’hel gant o zi-gwilioudiñ. Ne fell ket dezho ober 45 munutenn hent (betek Sant Brieg) pe 30 munutenn (Lannuon) evit mont da wilioudiñ na koll ur servij publik en o c’horn-bro c’hoazh.\nOuzhpenn 2 000 a dud o doa manifestet neuze er vanifestadeg kentañ, e miz Mae 2018 e kreiz-kêr Gwengamp, Noel ar Graet, en o zouez. An aotrou maer kozh, bet prezidant klub War-Raok Gwengamp, zo prezidant Kevredad broadel ar vell-droad (FFF) bremañ. Tro en doa bet da gomz gant ministred a bep seurt hag Emmanuel Macron da vare Kib ar Bed. Gouzout a ra an holl en doa pouezet kalz en afer-mañ. Gwell ha se evit Gwengamp, met dav eo soñjal e vez savetaet tiez-gwilioudiñ gant stadoù mell-droad memes tra. Mod-se emañ e bed ar politikerezh …\nSetu penaos e oa bet sikouret tud ar vro en o stourm. Manifestadegoù all zo bet, ha divizet eo bet gant Prezidant ar Republik nullañ dibab an ARS a-benn ar fin. « Dreistordinal eo ar fed adwelet pezh zo embannet gant an Ajañs. Ne c’hoarvez ket alies seurt divizoù » he deus lavaret Kenurzhierezh broadel komiteoù difenn an ospitalioù da hini bro Gwengamp. Koulskoude e chom implijidi an ti-gwilioudiñ war evezh abalamour n’eo ket sklaer tamm ebet ar pezh emañ ar Stad o c’hortoz evit dibab adarre chom digor pe serriñ ar servij e miz Gouere 2020.\nMiz Gouere 2020… ha goude ?\nN’eo ket bet displeget na gant Emmanuel Macron, na gant an ARS, penaos e vo graet an dibab ganto a-benn bloaz hanter. Iskis eo ar goursez-mañ hervez Hélène Gwichaoua, medisinez ar merc’hed ha renerez servij gwilioudiñ Gwengamp. « Pa vez adnevezet un aotre d’un ti-gwilioudiñ e pad 5 pe 7 vloaz. Met ne vez ket roet seurt aotre evit bloaz hanter sañset … Ouzhpenn-se, n’eo ket sklaer tamm ebet pezh a c’houlenn an ARS diganeomp. N’ouzomp ket peseurt disoc’hoù emaint o c’hortoz diganeomp evit kenderc’hel ganti ». Lavaret en deus an ARS eo ret d’ar servij degemer muioc’h a c’hanedigezhioù evit bremañ ha kavout ur mont en-dro padus ha sur. N’eo ket resisoc’h e goulennoù evit ar gerioù-se, ar pezh a c’hell bezañ ur strategiezh ivez : hep promesa e raio an Ajañs e-giz ma fello dezhi ober a-benn bloaz.\n485 bugel a oa ganet e Gwengamp e 2018 hag e-tro 500 a oa bet e 2017. Izelaet eo bet ar sifroù e bro Frañs a bezh ivez er memes mare : 769 553 gwilioud e 2017 ha 758 000 warlene (hervez an INSEE). Hag emañ an niver a wilioudioù o tiskenn abaoe 2014 (-7,4%). « Klask a ra pennoù bras an ARS c’hoari gant ar sifroù. N’o deus ket nemet ur sell ekonomikel war an afer. Ne serrer ket un ti-gwilioudiñ pa vez war-dro 500 bugel bep bloaz sañset ! Nebeutoc’h-nebeutañ a c’hanedigezhioù a zo e pep lec’h kazimant, muioc’h c’hoazh war ar maez evel amañ » eme an Doktorez Gwichaoua.\nLakaat a ra an ARS un eil arguzenn war wel evit displegañ he c’hoant serriñ an ti gwilioudiñ : mankout a rafe medisined en ti, ahunourien ha pediatrourien. « Ma vez roet un aotre labourat deomp betek miz Gouere 2020 e talvez eo suraet hor mont en-dro evit poent, kement-se zo dija. Emichañs rak ma vije ur riskl bennak evit an dud e vije bet difennet ouzhimp kenderc’hel da labourat, a zispleg an Doktorez Gwichaoua. Bloavezhioù zo hor boa graet betek 800 gwilioud ar bloaz gant ar memes aozadur, ne doa ket muioc’h a dud o labourat eget bremañ. Padal n’eo ket bet lavaret deomp morse e oa dañjerus er mod-se. »\nGouzout a ra renerez ar servij e c’houlenn Ajañs rannvro ar yec’hed ur pediatrour ouzhpenn evit kaout unan dieub e Gwengamp pa vez ezhommoù mallus. « Emaomp o klask ur pediatrour hag a c’hellfe labourat en ur c’habined e kreiz-kêr, lec’h ma n’eus ket mui pediatrour ebet abaoe 15 vloaz, hag en ospital pa vez un ezhomm mallus. N’eus ket labour a-walc’h evit krouiñ ur post war an ezhommoù mallus espres-kaer amañ. Dont a ra unan eus Sant Brieg pa c’hoarvez traoù ur wech an amzer ha n’eus kudenn ebet mod-se. N’eo ket aes kavout unan peogwir e vank medisined e pep lec’h forzh penaos, an ARS a oar mat-tre an dra-se … »\nKenderc’hel a ra ar stourm\nNe fell ket da implijidi ospital Gwengamp chom da c’hortoz an hañv 2020 hep ober netra. Soñjoù a bep seurt o deus evit kenderc’hel gant ar stourm. Komite difenn ar yec’hed e bro Gwengamp, krouet e miz C’hwevrer warlene, a zo en soñj adlañsañ ur prosez dirak al lez-varn velestradurel. Savet e oa ur « recours contentieux » goude ma oa bet embannet gant an ARS e vije skarzhet ar servij. Met dilezet eo bet an ober-mañ gant ar stourmerien da-heul d’ar goursez divizet gant Emmanuel Macron.\nOuzhpenn-se emañ labourerien ar servij o klask kaout al label IHAB, ul label kalite tiez-gwilioudiñ ken anavezet gant an OMS hag an UNICEF. 38 ospital a zo deuet a-benn da dapout anezhañ e bro Frañs. « Brav e vefe kaout hemañ abalamour n’eus ket bet serret un ti-gwilioudiñ hag en deus bet al label morse» eme Flora Bochet, adklañvdiourez, ezel eus ar CGT hag eus komite difenn ar yec’hed e bro Gwengamp.\nGellout a ra an dud harpañ an ti ivez o lakaat o anvioù war ar sinadeg lañset gant ar c’homite difenn. « E-tro 10 000 a dud o deus sinet evit poent, n’eo ket fall. Met nebeutoc’h-nebeutañ a dud a lak o anvioù abaoe ma oa bet embannet ne vo ket serret ar servij er bloaz-mañ, a zispleg Flora Bochet. Koulskoude eo ret deomp stourm c’hoazh evit ma ne vefe ket divizet echuiñ gant ti-gwilioudiñ Gwengamp e 2020. Deomp da gavout doareoù da gelaouiñ an dud evit displegañ dezho n’eo ket echu, amañ emañ an dalc’h da’m soñj. »\nCheñchamantoù e bed ar yec’hed en Aodoù-an-Arvor\nA-bouez eo gouzout penaos e-tro bed ar yec’hed e Aodoù-an-Arvor evit kompren gwelloc’h pezh a c’hoarvez gant ti-gwilioudiñ Gwengamp. Krouet e oa bet un aozadur boutin e 2016, ur GHT (Groupement hospitalier de territoire) hag a vod seizh ospital, 4 600 gwele ha 7 000 implijad ennañ : Gwengamp, Kintin, Lannuon, Lambal, Landreger, Pempoull ha Sant-Brieg. Ar pal a zo kenlabourat evit espern met lakaat a ra kevezerezh etre an ospitalioù ivez. A-du e oa lod eus pennoù-bras ha medisined an ospitalioù all da serriñ servij Gwengamp evit ma ne chomfe nemet un ti-gwilioudiñ e Sant-Brieg hag un eil e Lannuon. Met cheñchet e oa bet penn d’ar vazh gant Prezidant ar Republik ha reuz zo er GHT abaoe an diviz-se hervez kont.\nSerret e oa bet ti gwilioudiñ Pempoull e 2003. « N’eus kudenn ebet. N’eus bet ganet bugel ebet war vord an hent e-giz e lâre tud zo pa oa bet serret ar servij » en deus lavaret Yves de Chaisemartin, aotrou maer Pempoull, paotr an UDI, da Liberation.fr e miz Gwengolo 2018. Met Hélène Gwichaoua n’emañ ket a-du tamm ebet gantañ.\n« Deuet e oa mammoù eus bro Pempoull da Wengamp er bloavezhioù tremenet. N’o doa ket amzer da vont da Sant Brieg. Ma ne vije ket eus ar servij amañ e vije bet marvet bugale zo sur a-walc’h, emezi. Ouzhpenn-se, me a gav din, kaout un ti-gwilioudiñ bras-tre evit an holl n’eo ket mat evit ar familhoù. Kudennoù arc’hant a zo gant an ospitalioù, sklaer eo. Met arabat soñjal e-barzh se nemetken ha disoñjal buhez tud ar vro. » A-benn 2020 e vo Kib an Europa ha Noel ar Graet a vo prezidant Kevredad broadel ar vell-droad atav sañset. Savetaet e vefe dazont ti-gwilioudiñ Gwengamp en ur stad melldroad adarre marteze…\nKeleier, Kevredigezh / SokialGwengamp, ospital, Ti gwilioudiñ, yec'hed\nPrevious Previous post: 1 eurvezh evit kontañ al laboused e Breizh\nNext Next post: Kenstrivadeg ar Bagadoù. 750 soner war leurenn ar C’houarz disul


Lalieg - Wikipedia\n5 116 ann. (2019)\n47° 58′ 42″ Norzh\n1° 43′ 12″ Kornôg / 47.978267, -1.719889\nbihanañ 5 m — brasañ 110 m\nLalieg (Laillé e galleg) a zo ur gumun eus Breizh e Kanton Bruz e departamant Il-ha-Gwilen.\nBrezel 1870-1871: c’hwezek soudard eus ar gumun a varvas.\n101 gwaz a gollas o buhez abalamour d'ar brezel hervez monumant ar re varv, d.l.e. 6,12% ag ar boblañs hervez an niveradeg bet graet e 1911; pevar anezhe a varvas d’an 22 a viz Eost 1914 e Belgia, daou e Virton, soudarded e oant er 130vet Rujumant Troadegiezh,, unan e Falisolle, korporal e oa er 136vet Rujumant Troadegiezh hag unan en Emgann Rossignol e Belgia, soudard e oa er 1añ Rujumant Troadegiezh Drevadennel.\nD'an 29 a viz Mae 1943 e kouezhas ur c'harr-nij Focke-Wulf Fw 190A- eus an aerlu alaman (Luftwaffe) e "Le Bois de Laillé" e Lalieg; gloazet e voe e sturier, mervel a reas un nebeud deizioù war-lerc'h, douaret eo e bered Saint-Désir-de-Lisieux (Bro-C'hall).\nBrezel Indez-Sina: ur c’horporal ag ar CC Secteur Est du Haut-Laos a varvas d’an 28 aviz C’hwevrer 1949 e Traoñienn an Nam Hane el Laos.\nMae 2020 → bremañ Françoise Louapre Kleiz-diseurt Labourerez-douar\nMeurzh 2008 Mae 2020 Pascal Hervé Kleiz-diseurt Labourer-douar\n1989 Meurzh 2008 Loïc Chesnel Dehoù-diseurt Kelenner redredad\nLalieg war Geobreizh\n↑ Brizhet diwar skoed an tiegezh Marboeuf, XIIIvet kantved.\nAdtapet diwar « https://br.wikipedia.org/w/index.php?title=Lalieg&oldid=1973452 »


tabouret de bar pliant ikea – centerhope.info\nPosted on March 10, 2018 May 28, 2018 by admin\ntabouret de bar pliant ikea chaise bar pliante ikea chaise bar pliante affordable tabouret bar ikea finest enchanteur tabourets hauts ikea et chaise de bar chaise bar pliante tabouret maison margiela.\ntabouret de bar pliant ikea tabouret bar ikea chaise bar bar trendy chaise bar com with tabouret bar pliable ikea maison kayser.\ntabouret de bar pliant ikea chaise maison margiela replica shoes.\ntabouret de bar pliant ikea tabouret bar ikea bar tabouret bar ikea pliant maison kayser dc menu.\ntabouret de bar pliant ikea tabouret bar ikea chaises bar excellent chaise bar with chaise bar chaises bar excellent tabouret bar maison kayser flatiron.\ntabouret de bar pliant ikea tabouret bar ikea chaise chaise bar bar amazing chaises bar chaise table bar tabouret de bar tabouret bar ikea maison margiela shoes white.\ntabouret de bar pliant ikea ikea tabouret bar metal bar metal ikea tabouret bar pliant maison margiela shoes replica.\ntabouret de bar pliant ikea chaise bar pliante ikea chaise bar pliante ikea chaises bar ikea chaises de bar elegant fabulous chaise bar pliante ikea maison pickle happy hour.\ntabouret de bar pliant ikea trendy tabouret pliable ikea with tabouret pliable ikea with ikea tabourets de bar maisonette world.\ntabouret de bar pliant ikea stock of tabouret a roulette ikea lovely tabouret bar pliant ikea franklin tabouret de bar a maison margiela shoes replica.\ntabouret de bar pliant ikea tabouret haut pliant ikea top tabouret bar pliant ikea cool tabouret bar dossier u reims u tabouret haut pliant ikea excellent tabouret de bar maison kayser dc reservations.\ntabouret de bar pliant ikea tabouret bar pliant ikea argent z a maison kayser upper east side.\ntabouret de bar pliant ikea gallery of tabouret franklin ikea tabouret franklin ikea blanc bar avis 2018 et beau franklin tabouret bar pliant dossier pub et franklin tabouret bar maison premiere owner.\ntabouret de bar pliant ikea ikea tabourets bar elegant table bar haute ikea with table bar haute ikea ikea tabouret bar pliable maisonette instagram.\ntabouret de bar pliant ikea great tabouret ikea tabouret bas ikea tabouret de cuisine ikea tabouret bar pliant ikea tabouret de bar tabouret ikea with ikea tabouret pliant maison kayser menu.\ntabouret de bar pliant ikea tabouret industriel ikea ikea tabouret cuisine excellent tabouret de bar industriel fly with tabouret de bar maison pickle yelp.\ntabouret de bar pliant ikea chaise bar ikea folding bar chairs bar stool with backrest chaise de bar ikea ingolf chaise bar ikea maisonette.\ntabouret de bar pliant ikea ikea tabouret cuisine ikea tabouret de bar pliant chaise chaise cool s bar bar pliant tabouret maison kayser dc.\n←Table Basse Bois Blanc Ceruse


Mário Soares e 1978\nMário Alberto Nobre Lopes Soares, anvezetoc'h evel Mário Soares, (distaget [ˈmaɾiu suˈaɾɨʃ] e portugaleg ; 7 a viz Kerzu 1924 – 7 a viz Genver 2017) a oa ur politikour portugalat, alvokad, istorour ha kelenner.\nA-raok adsav an demokratelezh e Portugal e vevas en harlu e deroù ar bloavezhioù 1970. Da neuze e voe o kelenn portugaleg e skol-veur Breizh-Uhel e Roazhon. D'an 19 a viz Ebrel 1973 e voe anvet da bennsekretour Strollad Sokialour Portugal, savet en harlu, e Bad Münstereifel, en Alamagn. E 1974 e teuas da vezañ Ministr an Aferoù Diavaez er gouarnamant demokratel nevez-savet. Kentañ Ministr Portugal e voe eus 1976 da 1978 hag eus 1983 da 1985, ha prezidant ar vro e voe etre 1986 ha 1996. Eus 1999 betek 2004 e oa kannad e Parlamant Europa.\nMario Soares avait vécu de « très bons moments » comme prof à Rennes, Ouest-France, 07/01/2017 (fr)\nS’ha mort Mario Soares, ex-president socialista de Portugal, a l’edat 92 anys (ca)\nAdtapet diwar « https://br.wikipedia.org/w/index.php?title=Mário_Soares&oldid=1801834 »\nKemmoù diwezhañ degaset d'ar bajenn-mañ d'an 9 Eos 2018, da 06:45.


ESKEMM ARIZMENDI-JAKEZ RIOU 2013 E BRO-EUSKAL - Skolaj Diwan Kemper Jakez Riou\nSkolaj Diwan Jakez Riou 1062 …\nWar ar genrouedad ivez :\nGoude ur veaj digudenn e oamp degouezhet da 7 eur hanter diouzh an abardaez en Arrasate.\n22 skolajiad a Wened, 14 a Gemper, ambrougerien, Annaëlle, Herri, Lisa ha Padrig, beaj mont ha dont gant Goierri Bus.\nEn devezh kentañ eo bet gweladennet Gaztelupe, ikastola an eil derez en Arrasate. Souezhet eo bet hor skolajidi gant ar modern ma oa an ti-skol. Bennozh da Jaione, renerez, ha da Eider, kelennerez, eo bet ur weladenn plijus ha kelaouus-tre.\nKlas ar vugale o ezhommoù ispisial, displegadenn gant Hirune\nGant Amaia hag Iñigo ez eus bet boulc'het ur c'hendiviz diwar-benn planedenn hor yezhou, diazezet war DVD Garabide adperc'hennadur an euskareg.\nE porzh an ikastola, Jaione, renerez a-gleiz, Lisa, a-zehou\nE sal an deknologiezh...\nGoude omp bet degemeret e Fagor Automation, kevelouri a bouez bras a bled gant blenierezh ha muzulierezh munut-mumut, un milionved milimetr, ar mekanikou-ostilh.\nAr gevelouri Fagor Automation\nDisplegadenn gant ur c'hevelour e karg e Fagor ha gant Iñigo, kelenner skol-veur\nA Fagor da greiz-kêr, Menez Udalaitz en diadreñv\nGoude merenn dindan an hinon hag ar wrez, kazi, ez eus bet c'hoariou pobl hag ur c'hoari skipailhou ober anaoudegezh gant Arrasate. Trugarez da Bepe, Urtzi, Ana, Hirune....A-benn arc'hoazh Gernika-Lumo diouzh ar mintin ha Donostia goude merenn.\nSkeudenn war leur-gêr an ti-kêr-Herriko Plaza\nE-tal an aerouant...\nC'hoari an dastum pennoù maiz-arto buruak\nGlen war-nij !\nAlan, mennet !\nGlenan, startijennek !\nA gammedoù bras !\nUrtzi o kontañ a vouezh uhel !\nGoude ar c'hoari e kêr, ar prizioù...\nMerc'her : Gernika ha Donostia\nDiouzh ar mintin omp bet o weladenniñ Mirdi ar Peoc'h. A-drugarez da Idoia, heñcherez a-feson o deus gellet ar skolajidi kompren bombezadeg Gernika hag e-pelec'h emañ an dalc'h gant ar peoc'h etre ar broioù, an dud hag ar peoc'h en-unan.\nGwez-platan unanet e-tal arsav bus Garibai...\nPa gan Jean-Jacques Rousseau meuleudi da zemokratelezh Euskariz !\nIdoia, heñcherez, dirak un eilenn a daolenn Picasso. Bepred emañ an orin e Mirdi ar Reina Sophia e Madrid... Ha bec'h gant Euskariz evit he c'haout e Gernika !\nhep kaout dial.\nLein sal-veur Breudoù Bizkaia\nDirak dervenn Gernika, arouez frankizoù Euskariz\nGoude ar pred e ti Mari Glaziou tapet e gwenodenn Menez Urgull e Donostia ez eus bet amzer da weladenniñ ar gêr gozh a-raok pennadiñ hent war-zu kribenn an avelioù a-hed ar c'hontxa. Gwrezek an amzer hogen gant un tamm freskadurezh deuet gant an avel greñv a oa savet trumm.\nNe ra ket a zroug un tamm tommder hag ur barr-avel...\nE krib an avelioù Chillida\nYaou e Bilbao :\nSkol uhel liesteknikel Arizmendiarrieta en Arrasate\nPoent emgav en Arenal. Pourmenadeg e kêr gozh Bilbao, dindan ar glav, siwazh pezh en deus miret ouzhomp a vont betek barr an dorgenn da gaout ur sell war kêr... En endervezh gweladenn Mirdi Guggenheim, un diskouezadeg war dodenn ersav an arzourien ouzh an eil brezel bed. E-touez an taolennoù dedennusañ e oa taolennoù ar surrealourien ha re Picasso.\nMurlivadur divent e-tal ar stêr Nervion\nDindan ar gevnidenn he favioù arem...\nSmiling in the rain !\nOuzh troad mirdi Guggenheim\nGwener en Añana hag e Vitoria-Gasteiz :\nUn devezh en Araba eta, diouzh ar mintin holeneg traonienn Añana. Dedennus, hogen yen an amzer... Gourc'hemennoù o deus bet hor strolladoù evit o emzalc'h mat er weladenn hag er stal goude !\nA-hed ar gwenodennoù hag ar c'hanolioù dour sall\nAn didouerezed holen o labour munut...\nDaoust pegen fresk an amzer edo ar goukoug o kanañ...\nDa greisteiz pred e ti Mari Glaziou ouzh troad iliz-veur Gasteiz ha goude troiad e kêr dindan un amzer vadelezhusoc'h. Plaen eo torosennadur Gasteiz ha lec'h a zo bet graet d'an dud war-droad e kêr, d'an dud stank-kenañ war varc'h-houarn ha gellout a reer mont ha dont didrouz gant an tram. Ur gêr vrav ha kempenn-kenañ !\nLeur-gêr ar Werc'hez Wenn\nCeledon, tudenn brudet ar gouelioù\nDre straedoù enk kêr gozh Gasteiz\nUr skeudenn ouzhpenn evit ar blijadur...\nFlysch brudet a Vro-Euskal, hogen e pelec'h ? Kasit ho respontoù d'ar blog...


Bez Peig Sayers hag he mab\nPeig Sayers (1873 – 8 a viz Kerzu 1958) a oa ur gonterez iwerzhonat hag a oa bet ganet e Dún Chaoin (Dunquin e saozneg), ur gêr vihan e kontelezh Ciarraí. Da vatezh ez eas a-raok bezañ dimezet gant Pádraig Ó Gaoithín, un den eus An Blascaod Mór (Great Blasket Island) ; da neuze ez eas gant he fried da vevañ war an enez.\nDiaes-bras e voe he buhez eno, evel ma kont en he buhezskrid, Peig. Betek ar bloaz 1953 e chomas en Blascaod Mór, a rankas kuitaat pa voe dilezet an enez dre ziouer a dud enni.\nKaset e voe Peig, oadet 80 vloaz, d'un ospital en An Daingean e kontelezh Ciarraí, ma varvas da 85 bloaz d'an 8 a viz Kerzu 1958. E bered Dún Chaoin war beg-douar An Daingean (Corca Dhuibhne) emañ he bez.\nIwerzhonegerez a-vihanik e oa Peig Sayers. Biskoazh ned eas d'ar skol, setu ne ouie na lenn na skrivañ he yezh. Daoust da gement-se e c'hounezas brud dre ma anaveze kalz kontadennoù hengounel, a ouie dibunañ en ur zerc'hel he selaouerien e-pad meur a nozvezh a-wechoù.\nGouizieien evel Seosamh Ó Dálaigh (1909-1992) eus an Irish Folklore Commission (Coimisiún Béaloideasa Éireann) a zeuas da zastum he c'hontadennoù.\nPeig[kemmañ | kemmañ ar vammenn]\nBrudet-bras eo Peig Sayers abalamour d'he buhezskrid iwerzhonek,Peig, he devoa lakaet he mab Micheál (1901-1974) da skrivañ eviti. E 1936 e voe embannet al levr, a zo aet da lennegezh iwerzhonek klasel ; ret e oa e studiañ e skolioù an eil derez betek nevez zo.\nUnan eus al levrioù pouezusañ an Irish Literary Revival ("Azginivelezh al Lennegezh C'houezelek") eo Peig, pa ziskouez skeudenn disi ur vaouez eus ar C'hornôg, enni holl stereotipoù ur vuhez ploueziat, hengounel, katolik hag iwerzhonek-rik.\nEn hevelep rummad emañ ar skridoù An tOileánach ("An eneziad", 1929) Tomás Ó Criomhthain (1856-1937), Fiche Bliain ag Fás ("Ugent bloavezh o kreskiñ", 1933) Muiris Ó Súilleabháin (1904-1950) hag an teulfilm Man of Aran (1933) gant Robert J. Flaherty (1884-1951).\nPeig a gont bloavezhioù diwezhañ ur gevredigezh vihan iwerzhonek, paour, devot ha mod-kozh, hag a zalc'he soñj mat eus torridigezh ar Penal Laws (Na Péindlíthe) diwezhañ e 1829 hag eus amzer an Naonegezh Veur en Iwerzhon (1845-1849).\nAn ton klouanek a vez implijet el levr penn-da-lost a vez santet adalek ar frazennoù kentañ anezhañ :\n« Ur vaouez kozh on bremañ, un troad dezhi e-barzh he bez hag egile war ar vord anezhañ. Koulz evurus ha kalet eo bet va buhez adalek an deiz ma voen ganet tre betek an deiz-mañ. Mard em bije gouezet un hanter pe un drederenn zoken eus ar pezh a oa da c'hoarvezout ganin, ne vije ket bet va c'halon kel laouen pe ger kalonek hag e oa e penn-kentañ va buhez. »\nAn holl dud o deus studiet iwerzhoneg evit tremen al Leaving Certificate Examination  a anavez mat al levr-se. Rummadoù skolaerien a oa ret dezho bezañ e studiet, setu bremañ e vez sellet outañ un tammig evel ouzh ul levr-skol gant kalz a dud, ken e vez ankounac'haet alies ar pouez en deus e-keñver studi Istor ha sevenadur Iwerzhon a-gozh.\n(ga) SAYERS, Peig (1936) : Peig — A Scéal Féin, An Sagart (ISBN 978-1-903896-17-4)\n(en) Peig – The Autobiography of Peig Sayers of the Great Blasket Island, troet diwar an iwerzhoneg gant Bryan MacMahon, Syracuse University Press, 1991 (ISBN 978-0-8156-0258-3)\n(ga) Peig: The Musical! diwar-benn ur gomedienn war gan bet c'hoariet e Gaillimh er bloavezhioù 1990.\n↑ Scrúdú na hArdteistiméireachta, peuzheñvel ouzh ar vachelouriezh c'hall.\nAdtapet diwar « https://br.wikipedia.org/w/index.php?title=Peig_Sayers&oldid=1837827 »\nKemmoù diwezhañ degaset d'ar bajenn-mañ d'an 5 Mez 2019, da 17:30.


Diwar-benn bloavezh 1018 an deiziadur juluan eo ar bajenn-mañ.\nArzoù ha lizhiri\nA bep seurt/diasur\nGwelet ivez :Rummad:Ganedigezhioù 1018\nGwelet ivez:Rummad:Marvioù 1018\nAberporth pe Aber-porth zo ur gêriadenn hag ur gumuniezh e kontelezh Ceredigion, Kembre, 160,8 km eus Kerdiz. E 2011 e oa poblet gant 2 374 a dud, ha 1018 anezho (44,4%) a oa kembraegerien.\nBulgaria (e bulgareg България, LFE: /bɤlgˈariɤ/) a zo ur riez e gevred Europa. Harzoù he deus gant Turkia ha Gres er Su, Serbia ha Republik Makedonia er c'hornôg ha Roumania en Norzh. Er Reter emañ-hi war riblenn ar Mor Du.\nAnavezet eo evel bro ar Vulgared abaoe 661, ha gant se ez eo unan eus broioù koshañ Europa. Unan eus riezoù an AFNA eo. D'ar 1añ a viz Genver 2007 e oa deuet da vezañ ezel eus Unaniezh Europa. Komzet e vez bulgareg gant an darn vuiañ eus an annezidi, met un vinorelezh tud a gomz turkeg a zo ivez dre m'eo bet ar vro dindan beli an Impalaeriezh otoman tri gantved-pad.\nDeheubarth (Dehoubarzh e vije hervez doare ar brezhoneg a vremañ) a oa ur rouantelezh e mervent Kembre (deheu = "dehou" a dalv kement ha "kreisteiz").\nEgza (aroueziet E) zo ur rakger eus ar sistem etrebroadel (SI) a dalv 1018.\nDegemeret e voe e 1991.\nDont a ra eus ar gresianeg ἕξ "'c'hwec'h", peogwir eo kevatal da 10006.\nErmengarde Anjev zo anv teir friñsez anavezet en istor Anjev.\nErmengarde (merc'h Jafrez Iañ) (932-992), merc'h Jafrez Iañ (kont Anjev), c'hoar da Foulk Nerra, dimezet da g-Konan Iañ, kont Roazhon ha dug Breizh.\nhe nizez Ermengarde Anjev (1018-1076), merc'h da Foulk Nerra, kont Anjev,\nErmengarde Anjev (dugez Breizh), marvet en 1146, merc'h-vihan dezhi, merc'h da Foulk IV, dimezet da Alan IV, dug Breizh.\nFirenze a zo ur gêr ag Italia, kêrbenn Toskana ha pennlec'h he froviñs (417 386 annezad). En Italianeg ez eo anvet "Firenze" [fiˈrɛntse] ("Fiorenza" zo ur stumm dispredet), hag e latin : "Florentia"). Bet eo bet kêrbenn gentañ Italia pa oa bet unanet ar vro en ur rouantelezh e 1865. Brudet-tre eo Firenze diwar ar monumantoù hag an oberennoù-arz savet e-pad an Azginivelezh a zo bet gwelet an elfennoù kentañ enni.\nGwelout ivez Heol (disheñvelout).\nAn heol (Sol e latin) eo steredenn ar Sistem heolel e-lec'h m'emañ an Douar. Hanter-ahel bras kelc'htro an Douar en-dro d'an Heol, 149 957 870 km, a oa termenadur orin an unanenn astronomel (u.a.). Emañ an Heol en un teskad materi etresteredel ha 200 miliard a stered pe war-dro, hor galaksienn, anvet an Hent Gwenn, pe c'hoazh Hent Sant-Jakez e brezhoneg (Via lactea e latin, da lavarout eo "an hent-laezh").\nAr c'hilogramm (simbol: kg) eo an unanenn SI diazez evit ar mas. Dre dermenadur ez eo kevatal gant mas pimpatrom etrebroadel ar c'hilogram, anezhañ ur granenn platin iridiet (90 % platin ha 10 % iridiom), 39 mm he diametr ha 39 mm hec'h uhelder, ha disklêriet unanenn vas SI abaoe 1889 gant Burev Etrebroadel ar Pouezioù hag ar Muzulioù (BIPM).\nBez' ez eo an unanenn SI diazez nemeti a ra gant ur rakger . Ul lieskement eus ar gramm eo: 1 kg = 1 000 g.\nBez' ez eo ivez an unanenn SI nemeti a zo termenet c'hoazh gant ur stalon danvezel ha n'eo ket gant ur perzh diazez eus ar fizik. Miret e vez ar pimpatrom-se dindan tri c'hloc'h gwer siellet ha na vez tennet er-maez nemet evit ober stalonadennoù (ar pezh a zo c'hoarvezet teir gwezh hepken abaoe ma'z eus anezhañ). Daoust d'an diwalloù-se ez eo variet mas ar pimpatrom eus un nebeud mikrogrammoù dija.\nPadal, abaoe m'eo bet termenet talvoudoù digemmennoù Josephson (CIPM (1988) Erbed 1, PV 56; 19) ha von Klitzing (CIPM (1988), Erbed 2, PV 56; 20) gant an SI, e c'heller ober gant an daou dalvoud-se (KJ = 4,835 979×10+14 Hz/V hag RK = 2,581 280 7×10+4 Ω) ha gant termenadur an amper evit termeniñ ar c'hilogramm evel-henn :\nAr c'hilogramm eo ar mas a vefe buanaet eus 2×10-7 m/s² rik ma vefe sujet d'an nerzh dre vetr etre daou gonduer parallelek, eeun, anfin o hirder, disterdra o zroc'h kelc'hiek, lakaet war-hed ur metr an eil diouzh egile er goullonder, hag a dremen drezo ur red elektrek digemm a 6,241 509 629 152 65.1018 karg elfennel dre segondenn rik.\nGraet eo vez ivez gant an unanennoù-se war dachenn ar relativelezh strishaet e-giz unanennoù energiezh (dre al liammadenn E=mc²).\nKoblenz zo ur gêr eus Rheinland-Pfalz en Alamagn. Emañ e kember ar stêrioù Roen ha Mozel, 92 km er gevred diouzh Köln. E 2006 e oa annezet gant war-dro 106 000 den.\nA-douez holl blanedennoù ar sistem Heol eo Yaou, an hini vrasañ anezho, eo he deus ar muiañ a loarennoù, ar pezh n'eo ket souezh.\nGraet e vez loarennoù galilean eus peder loarenn vrasañ Yaou dre ma oant bet arsellet evit ar wech kentañ gant Galileo Galilei d’ar 7 a viz Genver 1610.\nKalz a re all a zo bet kavet dibaoe, nevezik 'zo dre vras, met an darn vrasañ anezho eo bihan o ment.\nE miz 2012 e oa renablet 66 (pe 67).\nAnvioù dousoù an doue Yaou a zo bet roet d'ar re bennañ.\nAr metr (simbol : m) eo unanenn diazez hirder ar sistem etrebroadel. Termenet eo evel an hed dedreuzet gant ar gouloù er goullonder e-pad 1/299 792 458 segondenn.\nOuran (Uranus e latin) a zo anezhi seizhvet planedenn koskoriad an Heol, an drede vrasañ. Ur ramzenn c'hazek eo. Kavet e oa bet d'an 13 a viz Meurzh 1781 gant an Alaman William Herschel. Dont a ra e anv eus an doue roman Uranus, doue an oabl heñvel ouzh an doue gresian Ouranos.\nUr pennad Gwynedd a zo ivez.\nSancho Garcés III Navarra\nSancho Veur, pe Sancho III, pe Sancho Garcés III Navarra (992 - 1035), lesanvet el Mayor pe el Grande, a oa Roue Pamplona, en amzer rouantelezh Nájera-Pamplona, entre ar bloavezhioù 1000-1035, kont Sobrarbe ha Ribagorza (1018-1035) ha Roue Kastilha ha Monzón (1029-1035).\nMab e oa d'ar roue García III Navarra ha da Jimena Fernández (marvet war-dro 1035). Kont Aragon e voe etre 1028 ha 1029. En e amzer e teuas e rouantelezh da vezañ ar galloudusañ rouantelezh eus al ledenez. Meneg a veze graet anezhañ evel rex Ibericus pe rex Hispaniarum hag Impalaer ar Spagnoù n'ouzer ket gwall vat pegoulz.\nTaifa Zaragoza pe emiriezh Saraqusta (diwar anv latin kêr Caesar Augusta) zo un taifa, pe rouantelezh vuzulman, e hanternoz ledenez Iberia, ha Saraqusta, a zo Zaragoza hiriv, e oa ar gêrbenn anezhi. Ur rouantelezh dizalc'h e voe entre 1018 ha 1110, goude kouezhet Kalifiezh Córdoba e deroù an XIvet kantved, pa voe aloubet gant an Almoravided en 1110, ma renas Al-Muqtadir, Al-Mutamán y Al-Mustaín II en en eil hanterenn ar c'hantved-se.\nEus an hêrezh arab e chom Palez an Aljafería ha koun eus ar c'hentañ skol prederouriezh andalous, ha dreist-holl Avempace, ganet en Zaragoza entre 1070 ha 1080 a rankas divroañ e 1118 dirak lanv an armeoù kristen.\nViktor II (e latin: Victor II), Gebhard, Kont Calw, Tollenstein, ha Hirschberg e anv-tiegezh, ganet e 1018 ha marvet d'an 28 a viz Gouhere 1057 e Arezzo (Italia), a oa bet dilennet da bab an Iliz katolik roman d'an 13 a viz Ebrel 1055.


Korr liorzh - Wikipedia\nKorred liorzh gant o gwiskamant hengounel\nUr c'horr liorzh a zo skeudennadur ur grouadenn vihan ha mojennel (korr, kornandon, lutun, nisse hag all) dindan stumm un delwenn vihan, hag a vez implijet da ginklañ liorzhoù. Tud a zo a blij dezho dastum korred liorzh. Tud all, er c'hontrol, a gav mezhus e vefe korred e liorzhoù, hag o dieubiñ a reont. En heuliadoù skinwel koulz hag e lennegezh evit ar vugale e vez anv alies eus korred liorzh o tont da vezañ bev.\nStal-labour ur saver korred liorzh\nPeurliesañ c'horr liorzh ur barv gwenn, kroc'hen roz, ur boned ruz, ha gwisket e vez gant ur bragoù hag ur stammenn a liv disheñvel. A bep seurt a vez kavet : re zo savet gant pri, re all gant plastik. Re zo a denn da oberennoù arzel, padal n'eo ket ken brav ar re blastik.\nKatalog korred liorzh, Alamagn, 1910\nAr c'horred liorzh kentañ a voe savet en Alamagn er XVIIvet kantved. Gant Sir Charles Isham e voent kaset d'ar Rouantelezh-Unanet : 21 c'horr savet gant priaj ha dastumet en Alamagn a gasas gantañ e 1847 hag o implijout a reas da ginklañ e liorzh en Northamptonshire.\nJean-Yves Jouannais : Des nains, des jardins. Essai sur le kitsch pavillonnaire. Embannet gant Hazan, 1999.\nIstor ar c'horred liorzh\nKorred liorzh , studiadenn diwar-benn ar c'horred liorzh\nAdtapet diwar « https://br.wikipedia.org/w/index.php?title=Korr_liorzh&oldid=1861786 »


Diwan - Ar yezhoù all\nDegemer > Dibab ar soubidigezh > Ar yezhoù er skol > Ar yezhoù all\nUn debron deskiñ ha tud yaouank en o aes\nEvel evit ar brezhoneg e vo implijet ar soubidigezh evit deskiñ yezhoù estren d’ar skolidi o heuliañ programmoù an Deskadurezh Stad. A-drugarez d’o divyezhegezh abred e lakao ar skolidi skoliatet e Diwan e pleustr o barregezhioù yezh evit deskiñ yezhoù all. En un doare naturel hag aes e teskint dre ma ‘z eo aes evito dija kejañ e meur a yezh.\nBarrek evit deskiñ yezhoù…\nBepred gant ar pal kinnig d’ho skolidi gellout eskemm e meur a yezh e vez lakaet ar skolidi da zeskiñ saozneg adalek ar CE2, un eurvezh ar sizhun da gentañ ha kresket an amzer deskiñ tamm-ha-tamm a-hed ar bloavezhioù skol. Hervez programm an Deskadurezh Stad, hor pal a zo kas ar skolidi betek al live B1 e saozneg ha betek al live A2 en alamaneg pe spagnoleg e fin ar skolaj. E fin al lise e vo tizhet ganto al live B2 pe C1 er yezh estren kentañ dibabet.\nPa vez desket yezhoù estren e verzomp emañ ar vugale skoliatet e Diwan en o aes evit deskiñ yezhoù all : « Desket vez ur yezh evit kejañ gant ar re all n’eo ket evit treiñ setu ar mennozh, a zispleg Morwenna Jenkin, kelennerez war ar saozneg e Diwan. N’o dez ket ar skolidi aon diouzh ezteurel e saozneg dre ma reont se dija en div yezh : galleg ha brezhoneg. N’int ket chalet pa glevont gerioù ne gomprenont ket. Ne chomont ket boud. »\nGant boazioù da dremen eus ur yezh d’eben eo aesoc’h d’ar c’hrouadur deskiñ yezhoù all, seul vuioc’h e anavezer yezhoù seul aesoc’h eo deskiñ yezhoù all. Pinvidik eo ar brezhoneg gant kalz a rannyezhoù. Gant ar brezhoneg e tesk ar vugale troioù lavar ha doareoù da sevel frazennoù a c’hellint adkavout er yezhoù rannvro. « An holl skolidi, petra bennak vefe o live er skol, a zeu a-benn da eskemm ha kelaouiñ er yezhoù desket, » a ziskler Morwenna Jenkin.\n… Ha digor war ar bed\nMestroniañ a ra ar bugel divyezhek e brezhoneg hag e galleg sevenadur ha yezh e vro, anavezout a ra e wrizioù hag e oar eus pelec’h eo. Gant se e c’hello kompren gwelloc’h ar re a gomz yezhoù all hag a vev ur sevenadur disheñvel ha diwar an dra-mañ e vo digor e spered ha kurius eus ar pezh a zo dianav dezhañ.\nEn holl skolajoù hag el lise e vez aozet beajoù pe darempredoù evit implij ar yezhoù e diavaez eus ar c’hlasoù. Beajet vez peurvuiañ er broioù ma vez komzet yezhoù rannvro pe minorelezet (kembraeg, euskareg pe sorabeg). Bepred gant ar soñj kinnig d’ar vugale bezañ digor war ar bed e vez kinniget gant al lise ur c’hlasad european e saozneg : peder eurvezh a gentelioù war ar saozneg ha kelenn skiantoù ar vuhez hag an douar e saozneg.\nKinniget vez al latin er skolajoù Diwan ha graet vez un tañva d’an arabeg en eil klas el lise.\nLiseidi ha foeterien vro\nBezañ bet ur c’helenn divyezhek e yezhoù rannvro a zegas c’hoant daremprediñ an dud. Kardarnet eo bet se en ur studiadenn eus Ofis publik ar brezhoneg bet graet e touez liseidi gozh Diwan. Lakaat a ra war wel int plijet gant ar yezhoù ha dedennet gant ar micherioù akademiezh ha kelenn. Anat eo evit lod e rankont mont da vevañ er broioù estren.\nHervez ur sontadeg eus 2012 bet savet gant Ofis publik ar brezhoneg e touez liseidi gozh Diwan ez eus 51% anezho az a etrezek studioù uhel war al lennegezh hag en o zouez 22% diouto war ar yezhoù tra ma sav ar geidenn e Bro C'hall da 8%. Merzout a reer ivez ez eus 12% eus al liseidi gozh a za da studiañ er broioù estren tra ma n’eus nemet 4% eus ar studierien c’hall.\nGerioù-alc'hwez stag : divyezhegezh eil derez


Ur pennad Juan Ponce zo ivez.\nJuan Ponce de León (engravadur eus ar 17vet kantved)\nJuan Ponce de León (ganet war-dro 1460 e Santervas de Campos, proviñs Valladolid ; marv e miz Gouere 1521 e La Habana, e Kuba) a oa ur c'honkistador spagnol.\nGoude kemeret perzh er brezel a-enep Emirelezh Granada ez eas d'ar Bed Nevez hag en em staliañ en Hispaniola. E 1508 e voe roet kefridi dezhañ gan ar roue Fernando II Aragon da vont da ergerzhet enez Puerto Rico hag a oa anvet enez San Juan Bautista da neuze. Mont a reas Ponce de León kuit diouzh Hispaniola d'an 12 a viz Goeure 1508 ha dilestrañ a reas war an enezenn e Bae San Juan, nepell diouzh al lec'h m'emañ kêr San Juan bremañ. E diabarzh an enezenn e savas Ponce de León an diazezadenn spagnol gentañ. E 1509 e tistroas da Hispaniola, kontañ a reas e veaj hag anvet e voe da c'houarnour enez "San Juan Bautista" gant ar roue. Mont a reas d’an enezenn en-dro, gant e wreg hag e vugale.\nKlevet e voe ar gant Spagnoliz ar vrud a rede penaos e oa inizi all pelloc’h, er gwalarn da Hispaniola. Urzh a roas ar roue da b- Ponce de León da vont da glask an inizi-se, e 1512. D’ar 27 a viz Meurzh 1513 e tizhas aod reter Florida gant tri lestr, ha soñjal a reas e oa un enezenn. Kontañ a reer e voe kavet ar Gulf Stream gantañ e 1513, met merzet e oa bet ar froud-se gant ur merdeer all, Antón de Alaminos.\nE 1514 e resevas aotre da drevadenniñ "enezenn Florida". Met n’eo nemet e 1521 ez eas di en-dro, gant 200 den ar wech-mañ ha ganto chatal, kezeg ha peadra da labourat an douar. Dilestrañ a reas war aod kornaoueg Florida d’an 2 a viz Ebrel 1521 hag embann e oa un douar spagnol. Taget e voent gant Amerindianed ha gloazet e voe Ponce de León e-pad an argadenn. Distreiñ a reas da Guba ha mervel eno. Beziet e voe e San Juan hag emañ e relegoù bremañ en iliz-veur San Juan Bautista eno.\nDiv gêr, an eil e Florida, Ponce de Leon, hag eben e Puerto Rico, Ponce, zo bet anvet evel-se en enor dezhañ.\nAdtapet diwar « https://br.wikipedia.org/w/index.php?title=Juan_Ponce_de_León&oldid=1788304 »\nKemmoù diwezhañ degaset d'ar bajenn-mañ d'an 30 Meu 2018, da 09:23.


Istor - Distillerie Warenghem\nAr Strilherezh Warenghem :\nEvajoù speredus deus Breizh abaoe ouzhpenn kant vloaz.\n1900 : Savet ar stal gant Léon Warenghem\nWarenghem, nag un anv iskis evit Breizhiz ! Warenghem eo anv ur familh deuet deus Norzh Pas de Calais e 1900 da Lannuon, tost da Aod ar Vein Ruz.\nE fin an XlX kantved e oa deuet ar familh Warenghem a orin deus norzh Bro C'hall d'en em staliañ war bord al Leger e Lannuon e kreiz Bro Dreger hag Aod ar Vein Ruz. Krouet e oa bet ar strilherezh gant Leon, ar patriak, hag e produ kentañ an « Eliksir Arvorik » a oa deuet da vezañ brudet-tre en tu all da harzoù Breizh buan a-walc'h goude. Arbennikaet e oa ar strilherezh war dachenn al likorioù frouezh ha plantennoù er penn kentañ. A-hed ar bloavezhioù e oa deuet da vezañ brudet-tre evit kalite hec'h evajoù speredus dre genderc'hel gant an hengoun ha gouzout-ober Breizh.\nAdalek 1901, an « Eliksir Arvorig », ur mesk peurlipet, fardet gant 35 plantenn, en deus graet berzh ha gounezet meur a briz e 1901 hag e 1902 e diskouezadegoù hollvedel BREST ha BOURDEL ha war lerc'h er bed a-bezh, dreistholl en tu-all d'ar mor bras.\nGwerzhet e vez bepred, ur c'hantved goude, ha plijet e vezer c'hoazh gant e vlaz hoalus e-touez ar gwellañ likorioù plantennoù.\nUn afer familh eo ar strilherezh-mañ. Mab Leon, Henri e anv, a gemeras an afer war e lerc'h e 1919 . Kenderc'hel a reas al labour graet betek neuze met liessaat a reas ivez ar produioù gant likorioù nevez : ment , kastrilhez-du pe c'hoazh kirsch ; A-benn neuze e voe anavezet ar strilherezh gant ar c'hroserien hag ar werzherien gwin e kornôg Bro-C'hall. Deus ur strilherezh lec'hel e oa deuet da vezañ ur strilherezh likorioù rannvroel.\nDeus Warenghem da Leizour\nAdkemeret e oa bet ar strilherezh gant Yves LEIZOUR hag e 1967 e oa kevelet gant Paul-Henri Warenghem, trede rummad ar familh orin. O klask gwellaat o froduioù atav hag evit tennañ gounid deus puilhder douaroù Breizh o doa dibabet dilojañ ar strilherezh deus kreiz-kêr Lannuon da Rest Avel gant e vammenn a bourvez dour pur ha sklaer-tre. Breizh zo gwall vrudet evit Sivi Plougastel? Deus ar c'hentañ e vo evit ober likor. Tamm ha tamm e oa aet ar marc'had gant ar gourmarc'hadoù.\nChomet e oa an afer e-barzh ar familh. E 1983 e oa Gilles, apotiker a-vicher ha mab da Yves, en doa kemeret penn ar strilherezh. Krouet en doa ar chouchen Melmor e 1984, ar muiañ gwerzhet e Bro C'hall bremañ.\nKrouidigezh wiski Breizh\nMet ar menoz dispar, ar reveulzi vras er strilherezh Warenghem a oa bet krouidigezh ar c'hentañ wiski breizhad ha gall e 1987. Ijinet e oa bet gant Gilles Leizour skoazellet gant Bernard Le Pallec, rener ar gwerzhioù, ur blend nevez, ar WB. Ar single malt kentañ a oa deuet da heul e 1998, an Armorik. Ar sevenadur keltiek, an temz-amzer hag an terouer zo boutin d'ar vreizhiz ha d'o c'hendirvi iwerzhoniz ha skosiz. Merket gant amzer c'hleb ha tourmantoù an Arvor e tispak ar perzhioù breizhad e-barzh ar wiskioù aozet gant evezh gant Gilles Leizour . Gounezet eo ar bariadenn arvarus gant Wiski Breizh, er penn a-raok emañ ar strilherezh Warenghem war marc'had ar wiskioù gall.\nAn terouer hag al likorioù\nKen tost eo ar Strilherezh ouzh ar glad lec'hel evit ouzh an enklask war nevezenti evit plijout d'an amatourien likorioù figusañ. Gant mar eo an avaloù frouezh a vez kavet stank e Breizh, e oa bet krouet al Lambig Fin Breizh AOK er bloavezhioù 90 ha war-lerc'h an Avaleg AOK. Dek vloaz goude en doa kinniget ar Strilherezh ar bier Diwall, hag adlañset e oa bet neuze hengoun ar breserezh e Lannuon.\n2010 : Digeriñ war an estrenvro\nE 2009-2010 e oa bet ur c'hammdro e diorren ar Strilherezh. Betek neuze e oa troet da vat war-du ar gourmarc'hadoù ha neuze he doa divizet ar Strilherezh astenn he dibaboù-produioù evit kendrec'hiñ amatourien ar bed-holl. Produioù ar Strilherezh, da gentañ Wiski Breizh ha Lambig Fin Breizh Gilles Leizour, a vez gwerzhet bremañ en darn vrasañ deus broioù Europa hag ivez er Stadoù-Unanet, er C'hanada, er Japan ha betek en Aostralia zoken.\nUr skipailh tud a-vicher entanet\nE skipailh ar Strilherezh ez eus bremañ 16 den gopret evit aozañ evajoù speredus breizhat a galite uhel. Ma teuit d'ober un dro en hor bro gaer, deuit da welet ac'hanomp. Gant plijadur e kontimp deoc'h karantez hor micher.


Phares Bretagne - Ports Bretons | Patrimoine maritime : phare et port de Bretagne\nBezañ seder war e gompazioù !\nAr bigi kozh o yaouankaat !\nGant ar c’houc’hoù koad, ar sinagoioù ruz o lien, ar sloopoù mistr…, e sav lorc’h er porzhioù annez en-dro. Ar bigi kozh-se, o verdeiñ hatoup, a vez oc’h ober ton pa vez bodadegoù mojennel e Douarnenez pe e Brest. War roudoù ar gouelioù-se e laka Pempoull ar vartoloded da ganañ war bigi-touneta pe war bigi-grilheta tra ma laka Perroz-Gireg listri-bale a ouenn da redek.\nAn tourioù-tan, diwallerien an aod\nEvit an holl vigi e vez un hanter-kant tour-tan bennak o c’houlaouiñ aodoù Breizh. An Ifernioù e vez anvet ar re zo war vor. War an douar e vezont anvet ar Paradozioù, hag ar Purgatorioù war an inizi. Darn anezho zo mojennel. Kereon, gant e goadajoù, zo lesanvet « Paleiz ar Mor ». Ar Gazeg Kozh zo e-kreiz trubuilhoù ar mor. Ar Maen, un tour-tan daouliv, a vez oc’h eveshaat ar chaoser en Enez-Sun. Tour-tan Enez Werc’h, dezhañ 82, 5 a uhelder, zo an tour-tan uhelañ en Europa. Dre hent an Tourioù-tan hag ar Balizennoù e c’haller bamañ ouzh an tourioù-tan ramzel-se.\nAr porzhioù-mor zo begon ganto !\nNa pegen plijus e vez tarlipat ur banne e tavarn ar porzh, goude bezañ graet un dro-vale hag analet aer iodet ! E-tal deoc’h ez eus linoù eoriañ a-dreñv chaoserioù brav-iskis. Ouzh ar c’haeoù e vez pesketaerien e bourzh bigi faro, o werzhañ o fesked war-eeun c’hoazh. Skoaz-ouzh-skoaz emañ an tiez evit en em c’houdoriñ diouzh an avel. En Enez-Sun, Saozon pe Kameled ez eus tiez a bep seurt livioù faltazius. Flojennoù bannielet ar c’hevell, advigi gwall-stardet an eil re ouzh ar re all, evel e Rozvras, a ya da glokaat an hollad drant-se. Dolan, Konk-Kerne, ar Gerveur pe Douarnenez zo enno batisoù ec’honoc’h, eus an 19vet kantved. Un obererezh greantel bras a oa o ren er friturioù. La Belle-îloise, Courtin, pe Capitaine Cook e vez keginet ar sardin c’hoazh giz gwechall-gozh.\nMistrded ar Mare Kaer\nE-kreiz an 19vet kantve o doa staliet ar Saozon an tiez kouronkañ kentañ e Dinarzh. Ar c’hazinoioù, al letioù hag ar c’henkizoù kuzhet e-touez ar pined, zo ken hoalus ha ma oant er Mare Kaer e Sant-Kast, Pleneg-Nantraezh, Pornizh… War an traezhennoù e vez gwelet kambroù romantel hag a ro bod da c’hoarioù hag eñvorennoù.\nDa bet eur e vo digoret ar c’hoc’hu-pesked ?\nKonk-Kerne, gant ar c’hoc’hu-pesked a c’haller gweladenniñ adalek 6e30, zo an 3e porzh-pesketa e Frañs. N’eo ket mui ar sardined a vez pesketaet ar muiañ hiziv an deiz met lakaet e vezont e boestoù-mir gant un nebeud friturioù c’hoazh.


Vera Lynn e 1962\nVera Margaret Welch, anavezetoc'h evel Vera Lynn (East Ham, Essex,20 a viz Meurzh 1917 – Ditchling, East Sussex, 18 a viz Mezheven 2020) a oa ur ganerez saoz, brudet da vare an Eil brezel-bed.\nOber a rae war-dro un abadenn skingomz e-pad ar brezel, anvet Sincerely yours, evit ar soudarded saoz o vrezeliñ dre ar bed, ma voe lesanvet The Forces' Sweetheart ("Karedig an Armeoù"). Mont a reas neuze da ganañ evit an arme saoz en Egipt, en India hag e Birmania. Div ganaouenn dreist ar re all a reas he brud : We'll Meet Again ha The White Cliffs of Dover. Kanañ a reas Lili Marleen e saozneg.\nGoude ar brezel e voe brudet bras he c'hanaouenn Auf Wiederseh'n Sweetheart a savas da niverenn 1 ar gwerzhioù e SUA e 1952 e-pad nav sizhun. My Son, My Son a voe niverenn 1 e Breizh-Veur e 1952 ivez.\nEnrollañ a reas The Fool on the Hill gant The Beatles ha Quand on n'a que l'amour gant Jacques Brel.\nE 1969 e voe anvet da ofiserez, ha roet dezhi an titl « dame » en Urzh an Impalaeriezh Vreizhveuriat e 1975. E 1998 e voe roet dezhi medalenn urzh Sant-Yann Jeruzalem (OStJ).\nE 1995, da 78 vloaz, ez eas war he leve, goude ur sonadeg dirak Palez Buckingham e Londrez. E 1999 e varvas he fried Harry Lewis, a oa soner klarinetenn ; dimezet e oant abaoe 1941 hag ur verc'h o doa bet.\nD'an 18 a viz Mezheven 2020 e varvas Vera Lynn d'an oad a 103 bloaz.\nAdtapet diwar « https://br.wikipedia.org/w/index.php?title=Vera_Lynn&oldid=1962700 »


Kastell Perzell - Wikipedia\nKastell Perzell, e Plougonvelen\nKastell Perzell a reer e brezhoneg  eus ur c’hreñvlec’h a zo en aod Plougonvelen, e Bro-Leon. Emañ war un enezennig a zo stag ouzh an douar-bras war-bouez un dreuzell. Talvezet en deus ar c’hreñvlec’h-se, e-pad pell, da ziwall mulgul Brest.\n1.1 Kreñvlec’h Vauban\nEus dibenn ar XVIIvet kantved eo ar savadur a weler bremañ. Met moarvat e oa bet ur c’hastell all eno a-raok, unan hag a vije bet savet gant "duged Breizh". Eus 1474 eo ar meneg kentañ eus ar c’hastell-se anvet "kastell Perzell" pe « chasteau de Perzell ».\nKreñvlec’h Vauban[kemmañ | kemmañ ar vammenn]\nE 1558 e oa bet distrujet ar c’hastell kentañ-se. Gant Vauban e voe divizet sevel ur c’hreñvlec’h eno, e 1689, da ziwall morlenn Brest ha diarbenn argadennoù ar Saozon. Lec’hiet-brav e oa kastell Perzell, etre Beg Lokmazhe ha Mulgul Brest. E 1694 e voe gwelet talvoudegezh ar c’hreñvlec’h hag e strollad-kanolioù pa voe diarbennet ur strollad listri saoz hag hollandat a glaske tagañ porzh Brest, e-pad emgann Kameled.\nN’eo nemet e 1835 e oa bet savet an dreuzell gentañ a stage ar c’hreñvlec’h ouzh an douar-bras. Kent-se e veze graet gant ur baner stag ouzh ur fun da vont betek an enezennig. Kreñvaet e oa bet ar savadur etre 1880 ha 1890.\nE-pad an Eil Brezel-bed e voe implijet ar c’hreñvlec’h gant soudarded Alamagn evel-just ha talvezout a reas dezho betek dibenn emgann Brest e miz Gwengolo 1944. Goude ar brezel e voe lezet ar c’hreñvlec’h hag an enezennig e gouezeri, e-pad ouzhpenn 40 vloaz, ha pa oa perc'hennet gant an arme.\nE 1990 e oa bet prenet ar c’hreñvlec’h gant kumun Plougonvelen. Abaoe ez eus bet graet furchadegoù ennañ ha labourioù zo bet kaset da benn evit adkempenn ar savadur hag evit ma vefe aes da weladenniñ. Meur a wech eo bet ret adsevel an dreuzell, kaset kuit gant korventennoù e-pad ar goañv. E-pad an hañv ez eus bet meur a wech abadennoù “tan ha kurun” war an enezennig, gant Strollad ar Vro Bagan, pe c’hoazh sonadegoù.\nAnv zo eus kastell Perzell en ul levr bannoù-treset eus an dastumad L'épervier.\n↑ Geriadur Gregor Rostren, 1732, p. 90 ; KerOfis\n↑ Y. Chevillotte, Le château de Bertheaume, la pointe de Perzel, des origines à Vauban, Bulletin Archéologique de l’Association Bretonne, 1992, pp. 253-264\nGlad, le portail des patrimoines de Bretagne – fichenn Kastell Perzell\nGlad, le portail des patrimoines de Bretagne – fichenn strollad-kanolioù Kastell Perzell\nPlougonvelin, Histoire et Avenir, Souvenirs et Écoute\nFort de Bertheaume - wiki-brest\nAdtapet diwar « https://br.wikipedia.org/w/index.php?title=Kastell_Perzell&oldid=1836833 »\nKemmoù diwezhañ degaset d'ar bajenn-mañ d'an 23 Mae 2019, da 10:19.


Tostaat a ra an distro-skol ha poent da bep hini soñjal lakaat e anv evit ar c’houlzad 2016-2017.\nE Kroazhent ar c’hevredigezhioù e vo tu deoc’h adkavout Bagad Bro Landerne d’ar Sadorn 10 a viz Gwengolo e Sal Sant Ernel. Posupl e vo deoc’h emezelañ en-dro pe lakaat o anv evit kaout kentelioù bombard, binioù-bras mod Skos pe taboulin-skiltr.\nEvel warlene e vo kinniget ar c’hentelioù binioù-bras mod-Skos gant Cédric Moign (kelenner e Skol Vuzik Sonerien) bep Merc'her adalek 6e30. Plas d’ar re yaouank gant ur gentel gouestlet d’ar vugale adalek 9 vloaz ! Evit ar sonerien ampart e vo aozet kentelioù diouzh ar Sul vintin gant Hervé Le Floc’h. Nebeut a blasoù a vo !\nEvit an daboulinerien eo Josselin Dubois (kelenner e Skol Vuzik Sonerien) a ginnigo 3 eurvezh digor d’an holl liveoù (eus an deskidi d’an dud live Bagad). Diouzh ar Yaou adalek 5e noz e vo ar c’hentelioù.\nKalz nevezentioù er bloaz-mañ evit an dalabarderien ! Steven Bodenes, penn soner du Bagad Kemper a ginnigo 6 eurvezh kentelioù bep sizhun e Skol-kêr sonerezh Landerne. Kentelioù an deraouidi hag an deraouidi deuet a vo kinniget gant sonerien ar Bagad : Erwan Yvenou ha Jean Pierre Bodilis.\nTrouz a vo e Keranden !\nEvit gouzout hiroc’h (e galleg) : jean-pierre.bodilis@dbmail.com / 06 72 25 26 06\nLenn ar peurrest ar Distro-skol 2016-2017\nAn Oriant 2016\n© Joannick BRIAND\nHir-gortozet eo atav kentañ dibenn-sizhun miz Eost gant sonerien ha taboulinerien ar strollad. Digoradur Emvod ar Gelted (pe Festival Etrekeltiek an Oriant), d’ar mare-se e vez kinniget eil lodenn kenstrivadeg vroadel ar bagadoù 1añ, eil ha 4re rummad B.\nEvit ar Bagad eo dibenn daou viz labour kalet ha pleustradegoù e-leizh evit kinnig ul labour a-zoare ha difenn livioù Landerne.\nAnvet eo Valigañsoù an heuliad a zo bet kinniget, ur bazenn nevez e skritur ar strollad eo, diazezet eo war skritur boutin ar strollad hag ivez war ar pezh en deus bet tro da zeskiñ deomp Ronan Le Gourierec en nevez-amzer da geñver lodenn gentañ ar genstrivadeg.\nNeudenn an heuliad a zo un ton dañs-tro bet kavet e sac’h-tonioù an daouad Le Bihan/Molard. Kinniget e vez e meur a zoare gant ar strollad en ur reiñ livioù disheñvel da bep valigañs.\nGoude e vez sonnet un heuliad dañs-tro gant un ton berr, un tamm diskuizh hag un ton diwezhañ. Un nebeud dañserien eus Kelc’h Eskell an Elorn Landerne a oa deuet ganeomp war al leurenn da luskañ an dañs-tro.\nAr 7 vet plas a zo bet tapet gant ar strollad en Oriant hag ivez er renkamant evit ar bloaz. Ur plas gwelloc’h eo eget en nevez-amzer. Gant un notenn bozitivel eo echu evidomp ar bloaz.\nVakañsoù mat deoc’h ha ken ar c’hentañ !\nLenn ar peurrest ar An Oriant 2016\nKann al Loar © Alain Mevel\nBenn ar Yaou 7 e krogo Kann al Loar, ur gouel a-bouez evit ar Bagad rak ennañ eo ganet da gentañ tout. A-bouez peogwir e tiskouezo e-pad 4 devezh pegen beo eo hon sevenadur.\nSetu un nebeud elfennoù eus ar pezh a vezo tro da glevet e-pad ar gouel :\nHa da gentañ eo ret komz eus KAL en Bourg, ar strollad bet savet diwar goulenn ar Fest gant Tristan Jezekel, un doare fañfar mod Landerne. Moien ‘vo klevet anezho diouzh ar Yaou, Gwener ha Sadorn.\nDiouzh ar Yaou e Sal ar Family e krogo da vat gant ar strollad « Daou don dañs » Bodénès & Hamon Quintet. Steven Bodénès, penn-soner Bagad Kemper ha kelenner bombard, a zeuio gant Sylvain Hamon, bet soner er bagad, da ginnig deomp tonioù Loeiz Roparz ! Ganto e vo ar ganerez Rozenn Talec pe c’hoazh Tibo Niobé ha Julien Le Mentec.\nDiouzh ar Sadorn e c’hello pep hini tro da fiñval gant Ronan Le Gourierrec, en deus bet tro da labourat gant ar Bagad e-pad ar goañv, dont a raio gant e Little Big Noz (sax baryton a-unan) !\nEvel-just e kemero perzh ar bagad hag ar bagadig er fest. Gant ar strollad pib-ilin e vo digoret an traoù, un abadenn digor d’an holl sonerien diouzh ar Gwener ! Ar bagadig a ginnigo e heuliad evit Kenstrivadeg an Hañv e-pad ur bleustradeg digor diouzh ar Gwener ivez.\nDiouzh ar Sul e teuio an daou strollad da zibunañ war kaeoù Landerne ha da seniñ war Liorzh ar Baludenn. Ouzhpenn-se e vezo aozet gant ar bagad ur genstrivadeg sonerien daou-ha-daou, taboulinerien ha sonerien binioù a-unan diouzh ar Sul adalek 5e15 goude-lein.\nKemer a raio ivez perzh kalz izili ar strollad evel tud a-youl vat e pep tachenn, penaos aozañ ar gouel hep o sikour ! Plas a chom c’hoazh evit ar re o deus c’hoant rekour ar fest.\nDeuit niverus da seniñ, da selaou, da zañsal, da gemer perzh. Da ziskouez eo beo ar sevenadur e Breizh !\nLenn ar peurrest ar Kann Al Loar 2016\nTalabarderien yaouank ar strollad er rummad "Bleizi yaouank"\nDiouzh ar Sul 26 a viz Even e vezo aozet evit an 33de gwech kenstrivadegoù sonerezh ha dañs e domani Menez-Meur e Hañveg.\nA-hed an devezh e vezo kenstrivadegoù sonerien, taboulinerien o genstrivañ o-unan en o rummadoù. Un degouezh a-zoare evit kregiñ ganti gant ar c’henstrivadegoù evit ar re yaouankañ.\nEr bloaz-mañ e vo tro d’un toullad sonerien eus Skol Sonerezh Bagad Bro Landerne, eus Bagadig Bro Landerne pe eus ar Bagad da gemeret perzh.\nPosupl e vo deoc’h dont da skoazellañ :\nAn tabouliner Emilion Maintenay,\nNathan Le Pors, Gilles Couka ha Ronan Grimont o zri soner biniou-braz,\nGwen Danigo ha Yann Kerriou a sono daou-ha-daou,\nAr Bagadig gant ur strollad 9 talabarder : Bleuenn Raoul, Charlotte Thepaut, Jérémy Da Costa, Yann Kerriou, Cyril Jaouen, Jo Le Duigou, Jordan Le Page, Stéphanie Gonzales ha Ronan Salou,\nTalabarderien o kregiñ ganti : Julien Kerhomnes, Raphaël Mauvieux, Logan Renard, Maël Eusen, Charlotte Plantec, Antoine Seven ha Gwen Verdon e rummad "Ar bleizi vihan".\nAn holl sonerien-se a vez skoazellet gant ar stummerien. Gant aked e vez prientet ar genstrivadeg ha mennet int !\nOuzhpenn e sono daou viniaouer eus ar bagad gant strolladoù : Tristan Gourmelon a sono gant ur pevarad ha Kevin Lesage gant Pipe-band Brieg.\nDeuit betek Menez-Meur da skoazellañ anezho kozh ha yaouank en ul lec’h brav eston.\nLenn ar peurrest ar Menez-Meur 2016\nKroget eo abaoe un nebeud sizhunvezhioù Bagadig Bro Landerne da brientiñ eñ ivez e genstrivadeg.\nEvit bagadoù ha bagadigoù ar 5vet rummad hag ar skolajoù emañ o tostaat an emgav e Liorzh Eskopti e Kemper. Diouzh ar 14 a viz Mae eta e vezo aozet ar genstrivadeg departamant gant Sonerion Penn-ar-Bed.\nHon strollad a ginnigo un heuliad savet a-ratozh evit an devezh-se. Un ton dre ret : un dañs pile-menu gant un ton bale anvet Son Ar Martelod hag un ton kentañ gavotenn ar menez a vezo sonet ganto.\nAr genstrivadeg-mañ a vo un degouezh a-zoare evit kinnig d’un toullad sonerien yaouank, eus a bep rann eus ar strollad, mont war al leurenn evit ar wech kentañ.\nDeuit niverus da souten anezho !\nChañs vat dezho ha d’an holl strolladoù.\nLenn ar peurrest ar Kemper 2016\nMeurlarjez al Loar steredennet 2016\nKemeret en deus perzh Bagad Bro Landerne da 4re Meurlarjez al Loar steredennet e penn-kentañ miz Ebrel.\nHengounel eo deuet an darvoud-se da vezañ e buhez ar gevredigezh hag un digarez evit bodañ an holl sonerien, izili ar skol sonerezh, ar Bagadig hag ar Bagad tro-dro da donioù boutin bet desket ganeomp.\nDibab ar bloaz a oa an Dreist-Harozed, ha sonerez Superman a oa bet choazet ganeomp evit pourmen e straedoù Landerne treuzwisket gant dilhad hon tudennoù muiañ karet.\nParet en doa an heol a-hed an devezh ha niverus e oa deuet an arvesterien e Landerne evit an dibunadeg en doa lusket kêr an hed an endervezh.\nLenn ar peurrest ar Meurlarjez al Loar steredennet 2016\nAn 13 a viz Meurzh e oa bet aozet lodenn gentañ kenstrivadeg Eil Rummad ar bagadoù e Sant Brieg. Un degouezh a-bouez evit strollad bro Landerne. 14 Bagad a oa deuet an devezh-se da genstrivañ.\nSonerion, bodadeg ar sonerien, a lid er bloaz-mañ e 70vet penn-bloaz.\nEvit al lid-mañ, eo bet divizet gant pennoù-bras ar gevredigezh laosker d'ar strolladoù muioc'h a frankiz evit sevel o heuliadoù : n'eus ket a dachenn bro dre ret e kenstrivadegoù an nevezamzer hag an holl binviji akoustik 'zo bet aotreet.\nIzili Bagad Bro Landerne o deus divizet mont da heul ar c'hinnig. Klasket hon eus cheñch un tamm ar sonerezh a vez kinniget ganeomp :\nAet omp war-zu un dachenn n'hon oa ket bet tro da seniñ alies, hini Bro-Wenrann. Gouestled e vo an heuliad da-unan eus harozed ar vro, Thierry Goudédranche.\nKroget eo bet ivez ur c’henlabour gant ar soner Ronan Le Gouriérec (Trompettes du Mozambique, Little Big Noz…).\nUr gwir raktres a zo bet kaset da benn gant izili ar strollad evit lodenn-mañ ar genstrivadeg.\n« Eus ar grilhed-sabl d'ar sardin - De la langoustine à la sardine » a ro da soñj e orinoù a vro Vigoudenn Thierry Goudédranche, unan eus gaouched ar Groazig.\nKroget krog e oa ar sonadeg gant « Son ar Chaluterien » a ziskriv an aergelc’h a oa tu kavout war bigi ar Vigouterien o erruout er porzh. Da c'houde e oa bet sonnet an ton bale a ro e anv d'an heuliad « De la langouinegig à la sardine » araog mont da zañsal gant daou « rond paluder ». En tonioù dañs-se e vez santes ar muiañ levezon Ronan Le Gourrierec en doare hon eus bet c'hoant seniñ tonioù bro ar baluderien. Kendalc'het e vo da zougen bri gant ur velodienn anvet « Marche de Kervalet » bet skrivet gant Thierry Goudédranche araog distreiñ da « Son ar chaluterien ». evit derc’hel soñj eus e orinoù. Ar pezh a dalvezas deomp ur c’hastiz a 0,25.\nGant un notenn a 13,5 omp neuze bet renket da 8vet plas, al labour frouezhus a servijo deomp emichañs evit gellout prientiñ lodenn an Oriant.\nLenn ar peurrest ar Sant-Brieg 2016\nDisoc'h ar raktres “Eus ar grilhed-sabl d'ar sardin - De la langoustine à la sardine”, a vezo kinniget deoc'h d'ar Sadorn 27 a viz C'hwevrer da 7e noz er sal Breselien e Plouzeniel. Gortozet oc'h niverus !\nLenn ar peurrest ar Pleustradeg\nDibunadeg emvod ar Gelted en Oriant\nBagad Bro Landerne o tibunañ da geñver Emvod ar Gelted 2013 en Oriant\nLenn ar peurrest ar Dibunadeg emvod ar Gelted en Oriant\nEchuet eo bet an hañv gant ar Bagadig an 2 a viz Gwengolo e-pad Fest an Arzoù hag al Laou e Landerne.\nAn abadenn-se a gloze un hañv leuniet mat gant abadennoù e-leizh adalek ar 14 a viz Gouere : Kann al Loar, ur veaj e Bro-Gembre, Ludi'Breizh e Ploueskad, ar Gouel Breizhad er Poulgwenn, ar bleustradeg digor d'an holl, ar c'honkour en Oriant e-pad Emvod ar Gelted, Gouel ar Menez C'homm e Ploudiern, Festival ar Rouedoù Glas e Konk-Kerne, ur gouel war ar maez e Marcey-les-Grèves (Normandi). An darn vrasañ eus an abadennoù-se 'zo bet kinniget a-gevret gant ar c'helc'h Eskell an Elorn.\nUr mare pouezus eo bet ivez kenstrivadeg an Oriant, apet eo bet ar 6vet plas en eil rummad gant ar strollad.\nA-bouez eo bet ivez ar bleustradeg digor d'an holl, kalz tud a oa deuet da selaou ar strollad. An arc'hant bet gounezet 'pad an nozvezh-se a vo roet d'ar gevredigezh Lud'Autisme a skoazell an aoteien.\nLenn ar peurrest ar Setu an distro-skol !!!


Mohamed Morsi, Mae 2015\n8 a viz Eost 1956\n17 a viz Even 2019 (67 vloaz)\nSkol-veur Kalifornia su\nStrollad Frankiz ha Justis\nMohamed Morsi (Arabeg: محمد مرسي) eus e anv gwirion Mohamed Mohamed Morsi Issa al-Ayyat (Arabeg: محمد محمد مرسى عيسى العياط, stumm kornôgel: Muḥammad Muḥammad Mursī ‘Īsá al-‘Ayyāṭ). Ganet d'an 8 a viz Eost 1951 ha marvet d'ar 17 a viz Even 2019 a oa ur politikour a orin Egipt. Dimezet eo gant Naglaa Ali Mahmoud \nPrezidant ar strollad Frankiz ha Justis, aozadur bolitikel gwriziennet en aozadur relijiel Breudeuriezh muzulman eo. Bet e oa bet danvez kannad ar strollad-se d'an dilennadegoù prezidant goude reveulzi Genver 2011.\n5vet prezidant bro Egipt e voe betek bezañ skarzhet dre un taol-stad gant ar Marechal meur Abdel Fattah el-Sisi d'an 3 a viz Gouere 2013  Bet e oa bet ar c'hentañ penn politikel en Egipt da vezañ dilennet en istor ar vro \nKondaonet ez eo bet d'ar marv d'ar sadorn 16 a viz Mae 2015 \n1 Yaouankiz Mohamed Morsi\n2 Labour er skolioù-meur hag ijinour\n3 Penn uhel er vreudeuriezh muzulman\n4 Mohamed Morsi prezidant Egipt\n5 Diskaridigezh hag erlenadur\n5.1 Emsavadeg pobl ha taol-stad\n6 Abaoe an diskar\n8 Adkemer er sevenadur\nYaouankiz Mohamed MorsiAozañ\nMab henañ ul labourer douar pe Fellah, Mohamed Morsi a zo ganet hag en deus bevet e Ach-Charqiya e delta an Nil .\nE-pad e studioù ijinour e skol-veur Kaero e ya da emezeliñ er strollad relijiel Breudeuriezh muzulmaned. Etre 1978 ha 1985 e vez er Stadoù-Unanet evit peurechuiñ e studioù. E Skol-veur Kalifornia su e vezo o studiañ.\nE 1979 e timez gant e genitervez Naglaa Ali Mahmoud. Ar vaouez a ya ivez er Stadoù-Unanet lec'h ma labouro e Kreizenn Islamek Kalifornia, eno he labour war penaos desevel ar vaouezed yaouank muzulman labourat a raio ivez evit an dimezioù.\nAn daou mab kentañ a vezo ganet d'ar c'houblad a vezo Amerikaned dre ma 'z int ganet e Los Angeles. E-pad ar maread amerikan-se e voe kavet an tu gant Mohamed Morsi da vont etrezek pignat en aozadur Breudeuriezh muzulman.\nLabour er skolioù-meur hag ijinourAozañ\nEr bloavezh 1985 , Mohamed Morsi a ro e zilez e Skol-veur Kalifornia, Northridge ha distreiñ d'an Egipt lec'h ma labouro e Skol-veur Zagazig. Eno e vezo lakaet e-penn skour an ijinourien. Kelenner e chomo da vezañ eno betek ar bloavezh 2010.\nPenn uhel er vreudeuriezh muzulmanAozañ\nE-pad ar mare e skol-veur Zagazig e vez kavet Mohamed Morsi war an dachenn bolitikel e-touezh ar Vreudeuriezh muzulmaned. Uheloc'h-uhelañ e pign etrezek penn an aozadur betek dont da vezañ un dudenn brudet ha pouezhus el luskad:\nPenn al liammoù gant ar Soudan\nPenn al liammoù etrevroadel\nEzel Kuzul ar sturiañ (Penn gwirion an aozadur)\nEr bloavezh 2000 ez eo dilennet evit ar wech kentañ Mohamed Morsi e parlamant Egipt. E-penn kampagn egipt 2010 ez eo o klask mont gant hent uhel an niver a vouezhioù a oa bet boulc'het e-pad kampagn egipt 2005.\nSiwazh dezhañ ha d'an aozadur Breudeuriezh muzulman e vezo roet lam d'ar votadegoù gant Hosni Moubarak o klask lakaat e mab Gamal Moubarak da gemer e susit. Mohamed Morsi a lakaa uhel da dalvezout ar flod votadeg ha karc'haridigezh 1500 breudeur muzulman hervezañ.\nD'ar mare-se e-krog Mohamed Morsi da vont gant hent ur prezeg politikel relijiel \nMohamed Morsi prezidant EgiptAozañ\nSkrivadur "Nann d'ar sponterezh" e-pad un dibunadeg enep da Vohamed Morsi ha d'ar Vreurdeuriezh muzulman\nD'an 30 a viz Even 2012 e krog ren ar prezidant Mohamed Morsi. Bodad e c'hentañ Ministr Hecham Qandil a vez kinniget d'an 2 a viz Eost 2012. E-pad ar c'hwec'h sizunvezh a vezo war-lec'h e vez skarzhet penn an titouriñ Mourad Mouafi, ar Marechal Mohamed Hussein Tantawi (Bet e plas e-pad 20 vloaz dindan urzhioù Mubarak) penn uhel kuzul an nerzhioù lu (Penn nann ofisiel ar gouarnamant da c'hortoz).\nDiskaridigezh hag erlenadurAozañ\nEmsavadeg pobl ha taol-stadAozañ\nEmsavadeg pobl 2012-2013 en Egipt\nTaol-stad an 3 a viz Gouere 2013 en Egipt\nRaktal goude ma vije bet dilennet Mohamed Morsi e-krog emsavadegoù pobl o c'houlenn ma vije skarzhet. A-feur ma vez an amzer o treiñ e gwasañ an traoù, archerien Egipt a vez o vont gant hent frikañ an emsavadegoù. An disorc'h a zo gwelet an emsavadegoù o vont war greñvat, daou bloc'had a vez o sevel neuze: ar re a-du gant Mohamed Morsi hag ar re a-enep \nSkritell enep Morsi 28 a viz Even 2013\nE miz Even 2013 e-krog un emsavadeg pobl en Egipt fonnus hag aozet mat begenn an enebadur d'ar prezidant Mohamed Morsi ha d'ar strollad relijiel Breudeuriezh muzulman a zo ar strollad Tamarrod.\nAbaoe an diskarAozañ\nN'eo ket sklaer c'hoazh petra a erruo da vohamed Morsi memes ma z'eo bet kondaonet d'ar varv.\nAr feulster en Egipt a zo kresket abaoe e ziskar, gwalldaolioù en anv d'an Islam a zo e-leizh\nKantadoù a vanifesterien evit Morsi a zo bet harzet ha toullbac'het, 15000 Breudeur muzulman a zo bet toullbac'het ha kantadoù anezho kondaonet gant prosezioù-meur graet buan-ha-buan .\nKondaonet ez eo bet d'ar marv d'ar sadorn 16 a viz Mae 2015 . Lod broioù estren d'an Egipt n'int ket laouen betek-re gant ar c'hondaonadur: Turkia dre mouezh ar prezidant Recep Tayyip Erdoğan , Stadoù-Unanet .\nSaïd Morsi breur Mohamed Morsi a ziskler ez eo ur stourm relijiel hini an ez-prezidant hag e harperien: "Un djihad ez eo. Ma breur a zo oc'h ober an djihad evit hor bro. Bet e oa bet prezidant dilennet, ha goude-se skrapet gant al lu, kement-mañ ne roio ket lam d'hor stourm." .\nPad m'emañ toullbac'het ez eo bet gwelladennet gant Catherine Ashton.\nElshobaki Amr, Les Frères musulmans des origines à nos jours, embannadur Karthala, dastumadenn Hommes et Sociétés, 1añ a viz Ebrel 2009 (ISBN 2811101683) (fr)\nMichaël Prazan, Frères Musulmans: Enquête sur la dernière idéologie totalitaire, embannadur Grasset, dastumadenn Documents Français, 22 a viz Genver 2014 (432 pajenn) (ISBN 2246802210) (fr)\nMohamed El-Bendary, The Egyptian Revolution: Between Hope and Despair, Mubarak to Morsi, embannadur Algora Publishing (288 pajenn), 15 a viz Ebrel 2015 (ISBN 978-0875869919) (en)\nAdkemer er sevenadurAozañ\n« La Confrérie, enquête sur les Frères musulmans », gant Michaël Prazan, embannadur Kuiv Productions gant sikour France Télévisions, Mae 2013, 81 munutenn\n↑ Jol Press 06/07/2012 nevesaet d'an 13/07/2012: Naglaa Ali Mahmoud gwreg muioc'h evit kentañ maouez.\n↑ 20 Minutes.fr 3/07/2013 nevesaet 29/01/2014: Egipt Taol-stad milourel a-enep Mohamed Morsi.\n↑ Lci.tf1.fr 2014: Skrid buhez Mohamed Morsi.\n↑ Lemonde.fr 16/05/2015: Mohamed Morsi ez-prezidant Egipt kondaonet d'ar marv.\n↑ Leparisien.fr 16/05/2015: Mohamed Morsi kondaonet d'ar marv.\n↑ Lejdd.fr 1/02/2014: Darempred tost gant ar c'hlan Morsi.\n↑ Le Monde 25/06/2012 Egypte : Mohamed Morsi, breur skouer deuet da vezañ danvez prezidant .\n↑ France24.com 3/02/2013 Enebadur Egipt o vont war greñvaat hag o c'houlenn skarzhidigezh Mohamed Morsi.\n↑ Ouest-France 10/06/2015: Egipt Gwalldaol emlazh e-kichen Louksor.\n↑ LaCroix.Com 17/05/2015: Ar ren Egiptian o c'hourdrouz dibennañ ar vreurdeuriezh muzulman.\n↑ LePoint.fr 17/05/2015: Mohamed Morsi kondaonet d'ar marv dielfennadenn gant hor prizerourien.\n↑ lci.tf1.fr 16/05/2015: Egipt Kondaonadur Morsi d'ar varv flemmet gant Turkia\n↑ Lemonde.fr 17/05/2015: Morsi kondaonet d'ar marv ar Stadoù-Unanet prederiet.\n↑ Lepoint.fr 30/07/2013 Egipt: Catherine Ashton he deus gwelladennet Morsi.\nAdtapet diwar « https://br.wikipedia.org/w/index.php?title=Mohamed_Morsi&oldid=1884364 »\nDernière modification le 6 Gwe 2020, à 20:04\nKemmoù diwezhañ degaset d'ar bajenn-mañ d'an 6 Gwe 2020, da 20:04.


Mark Kerrain : “Labour vat a vez graet e KEAV!”\nPublié le 17/07/13 11:21 -- mis à jour le 00/00/00 00:00\nTK-: Un doare da adperc'hennañ ar yezh eo staj KEAV Kastellin?\nMark- N 'ouzon ket petra eo «adperc'hennañ ar yezh», met gouzout a ran petra eo deskiñ brezhoneg d’an dud, peogwir e ran abaoe 1969. An holl stajoù zo mat da zeskiñ ar yezh, met n'eus ket gwelloc'h eget ar stajoù a zo e brezhoneg penn-da-benn da zeskiñ kaozeal ... ha n'anavezan nemet hennezh evit ar brezhoneg ... Re all zo?\nMa, evit deskiñ mat ar yezh eo gwelloc’h bezañ en ur mor a vrezhonegerien. Pelec’h e vez kavet an dra-se bremañ? Gwechall e oa an ostalerioù, ar marc’hadoù ha foarioù... pa oan yaouank e oa ar festoù-noz, met bremañ ne vez nemet galleg enne. Evit brezhonegañ n’eus ket gwelloc’h eget ur staj gant brezhoneg hepken, evel KEAV.\nTK- Tud o tont eus lec'hioù all, broioù all : piv int ? Perak e vez desket ar brezhoneg ganto ?\nMark – Bep bloaz e weler tud eus Kembre, Rusia, Aostria, Sveden, Izelvroioù, Belgia, Iwerzhon, Bro-Saoz, Stadoù-Unanet. Ur wech e oan bet souezhet o welout ur plac’h oc’h evañ mate, evel an dud e kreisteiz Brazil: ur Gemperadez e oa, deuet eus Arc’hantina. Darn eus an estrenien zo o chom e Breizh hag o deus bugale e skolioù Diwan, darn all zo o chom pell diouzh Breizh.\nTK : Kelenner e KEAV, perak ?\nMark – Evit bezañ el lec’h ma vez labouret evit ar yezh, gant an dud a gas anezhi war-raok. Me gav brav ober skol gant tud zo bet studierien din, ha da dud a raio skol vrezhoneg d'o zro......\nTK - Plas al lenn hag al lennerien e bedig ar vrezhonegerien : tud deuet, tud yaouank, ar re vihan. Araokadennoù a zo d'ober ?\nMark - An holl vrezhonegerien a zesk dre al levrioù met ouzhpenn gant levrioù e reont : gant ar gomzerien all eo e teskont dreist-holl, ma komzont brezhoneg ha brezhoneg hepken. Gant kanaouennoù ivez, ha se ne glever ket a-walc’h ... Al levrioù ivez zo talvoudus-bras d'an deskerien ... peseurt yezh a c'haller deskiñ hep levrioù? hini ebet ...\nEr skolioù bihan, e Diwan dreist-holl, e vije mat ober muioc'h gant al levrioù brezhonek ivez. Spontet on bet er sizhun dremenet pa’m eus klevet, e KEAV, tadoù ha mammoù o lavarout o deus peget brezhoneg war ul levr gallek, e 2013, evit ur skol Diwan! E skolioù Diwan zo e vez prenet levrioù gallek e-lec'h levrioù brezhonek! Un dra bennak a-dreuz zo er vro ... Ne soñj ket renerien Diwan el levrioù, anat eo.\nNe gredan ket e c'hallo ar vugale karout al levrioù brezhonek gant doareoù evel-se. Lennerien vihan hiziv koulskoude a raio lennerien vras arc'hoazh ... Ha ma n'eus ket lennerien ken ne vo ket levrioù ken. ■


Rannvro Murcia - Wikipedia\n(Adkaset eus Región de Murcia)\nRegión de Murcia (spagnoleg)\n(Banniel Rann. Murcia) (Ardamezioù Rann. Murcia)\nPrezidantez Ramón Luis Valcárcel Siso (PP)\n-Stankter 1424063 (2008)\nRannvro Murcia (Región Murcia e spagnoleg) zo unan eus 17 kumuniezh emren Spagn bet krouet e 1982, e gevred Spagn, war aod ar Mor Kreizdouarel. N'eus anezhi nemet ur broviñs. Kêr Murcia eo ar gêr-benn.\nAmezeien[kemmañ | kemmañ ar vammenn]\nEr biz dezhi emañ Kumuniezh Valencia. Er mervent emañ Andalouzia, er gwalarn Castilla-La Mancha.\nAdtapet diwar « https://br.wikipedia.org/w/index.php?title=Rannvro_Murcia&oldid=1517888 »\nKemmoù diwezhañ degaset d'ar bajenn-mañ d'an 21 Gou 2013, da 18:45.


Pajenn:Morvan - Kenteliou hag istoriou a skuer vad evit ar Vretoned, 1889.djvu/79 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/79\na zride, hag a astenne he zivrec’h, hag a zache o clask mont da gaout an itron gaer ; ha pa glaske he vam he drei da zellet e lec’h all, e crie hag e neze he gorf ken na veze troet oc’h al leac’h ma lavare ar vugale e velent imach mam Doue.\nGoude ar Magnificat e voue canet an Inviolata. Epad ma he c’hanet, ar Verc’hez santel a zavaz eun tamig he daouarn hag a vusc’hoarzaz oc’h ar vugale.\nNeuze e voue canet ar Salve, Regina.\nMari neuze a dosteaz he daou zorn an eil oc’h egile evel evit dougen eun dra bennag, hag e voue guelet eur groas ruz etre he daouarn. Ar c’hrist a ioa rusoc’h hag astennet var ar groas. Azioc’h e zoa scrifet e lizerennou bras : Jesus-Christ.\nCana a rejot c’hoas kanticou hag al litaniou.\nNeuze e savaz eur c’helc’h glas tro var dro d’ar skeuden ha var ar c’helc’h-ze, e kichen an treid hag e kichen an diouscoas, pevar bilet ber. Neuze euz a zindan treid ar Verc’hez e savaz eur stereden pehini a elumaz ar pevar bilet hag a ieas goudeze d’en em lacat etouez stered ar gurunen.\nErfin e voue guelet ar Verc’hez evel pa vije o sacha a dre he c’hein eur gouel guenn, bras meurbet, gant pehini en em c’holoe oll. Ne velet mui nemet beg ar gurunen ; hag eur pennad goude ne velet mui netra.\nKementse a ioa padet teir heur, adalek c’huec’h heur bete nao. — Caer zo bet o clask gourdrouz ar vugale, n’eus morse gallet ho lacat d’en em zislavaret var ar pez o doa guelet.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/79&oldid=161662 »\nKemmoù diwezhañ degaset d'ar bajenn-mañ d'an 8 Mae 2020, da 10:02.


(Adkaset eus Menaped)\nPobloù Galia Belgica\nAr Menapii, pe Menaped a oa ur bobl a oa o vevañ e hanternoz Galia. Hervez an douaroniourien Strabon ha Ptolemaios, edo o douaroù en-dro da aberioù ar Roen hag an Escaut (Schelde). E Kassel edo kêr-benn o c'heoded.\nEn-dro dezho e oa ar pobloù-mañ :\nMorini er c'hornôg\nNervii er gevred\nEburones er reter (betek mare Caesar)\nTungri er reter (goude mare Augustus)\nAtrebates er c'hreisteiz\nSicambri ha Batavi en hanternoz hag er biz.\nEnebiñ garv a reas ar Menapii ouzh armeoù Julius Caesar e-pad Brezel Galia. Faezhet e voent gant Caesar e 57 kent JK, hag int kevredet gant pobloù all eus Belgica evel ar Morini. Er bloaz war-lerc'h e rojont dorn da emsavadeg ar Weneted a-enep Caesar, gant pobloù all Arvorig, en aner avat. Daoust da se e nac'has ar Menapii hag ar Morini plegañ dirak Caesar. Brezelioù all a renas ar Romaned outo, evel e 55 kent JK, pa felle da Gezar aloubiñ enez Vreizh. Mont a reas ar Menapii da repuiñ er c'hoadoù hag er geunioù, tra ma veze devet o c'hêrioù hag o zrevadoù gant ar Romaned.\nDiwezhatoc'h, e 54 kent JK, e kemeras perzh ar Menapii en emsavadeg pobloù Gallia Belgica, reneet gant Ambiorix. Ar wech-mañ e voent flastret gant Caesar.\nAr jeneral roman Carausius, a gemeras an titl a impalaer en enez Vreizh ha hanternoz Galia, en IIIe kantved, a oa unan eus ar Menapii, genidik eus Gallia Belgica.\nMarteze e oa kar ar Menapii hag ar bobl anvet Manapi en Iwerzhon (ur bobl a adkaver hec'h anv en hini kontelezh Fear Manach), meneget gant Ptolemaios.\n↑ Meven Mordiern, Notennou diwar-benn ar Gelted koz, p. 244\n↑ Julius Caesar, Commentarii de Bello Gallico, levrenn 2.4\n↑ Julius Caesar, Commentarii de Bello Gallico, levrenn 3.9\n↑ Julius Caesar, Commentarii de Bello Gallico, levrenn 4.22\n↑ Sims-Williams, Patrick, ‘Common Celtic, Gallo-Brittonic and Insular Celtic’, el levr Gaulois et Celtique Continental, embannet gant Lambert, Pierre-Yves & Pinault, Georges-Jean, Geneva, 2007.\nAdtapet diwar « https://br.wikipedia.org/w/index.php?title=Menapii&oldid=1481137 »\nKemmoù diwezhañ degaset d'ar bajenn-mañ d'an 4 Ebr 2013, da 23:15.


Disoc’hoù sontadeg DIBAB diwar-benn dazont Breizh – Dispak\nPublished on 23/09/2019 04/06/2020 by Brendan Guillouzic-Gouret\nE fin miz Eost e oa bet embannet disoc’hoù ar sontadeg paeet gant ar gevredigezh DIBAB ha savet gant TMO.\nSetu amañ un nebeud elfennoù diwar-benn an disoc’hoù pennañ, en o zouez adunanidigezh Breizh ha dazont politikel hag ensavadurel hor bro. Peadra da brederiañ diwar-benn hor strategiezhioù, evit kas hor stourmoù da zont da benn.\nUR C’HOANT A ZEMOKRATELEZH\nSed aze ar gentel vrasañ a c’heller kavout er sontadeg-mañ : c’hoant bras o deus ar Vretoned hag ar Bretonezed da votiñ !\nAr referendomoù a zedenn kalz a dud e Breizh hiziv an deiz : 67 % eus an annezidi a fell dezho reiñ o soñj diwar-benn an adunanidigezh, ha 61 % zoken o deus c’hoant da zibab peseurt barregezhioù nevez a ranko ar “rannvro” nevez merañ.\nE-touez ar c’hinnigoù savet ez eus un toullad brav a-dud a-du evit votiñ lezennoù e Breizh (35 %), dastum an tailhoù (38 %), bezañ degemeret e-touez an ensavadurioù etrebroadel (40 %), pe c’hoazh kaout ur skipailh sport broadel (40 %).\nSifroù dedennus da anavezout ha da studiañ evit neb a fell dezhañ pe dezhi kreñvaat ar c’hoant da ren hor bro ni-hon-unan er gevredigezh.\n50 % eus an dud a sav “a-du” evit ma vo adstaget departamant Liger-Atlantel ouzh peurrest Breizh, ha 28 % a zo kentoc’h a-enep. N’eo ket souezhus-tre ar sifroù-se : dre vras e klotont gant sontadegoù all graet abaoe ouzhpenn dek vloaz.\nAr pezh nevez ar wech-mañ eo ar fed kinnig ar respontoù “diseblant” hag “hep ali” : tost 1/4 (22 %) eus an dud a zo el lodenn-se. Dav e vo labourat davet an dud-se evit displegañ peseurt elfennoù pozitivel a vo gant an adunaniñ.\nUn dra all chalus a zo en ur mod : e-touez ar re yaouankañ (18-24 bloaz) e vez kavet ar sifroù vihanañ a-du gant an adunaniñ : 34 % a-du hepken ha 37 % a-enep zoken ! Evit ar re goshañ (ouzhpenn 65 bloaz) eo ar c’hontrol-mik : 59 % a-du hag 20 % hepken a-enep…\nPeadra da brederiañ buan evit cheñch hon strategiezhioù !\nRankout a raimp kemer sifroù ar yaouankiz hag ar re “hep ali/diseblant” e kont evit mont war-raok. Anat eo, ne c’hello ket bezañ arguzennet gant elfennoù istorel pe liammet ouzh an identelezh hepken…\nEvit kendrec’hiñ an dud-se da heuliañ ac’hanomp war hent an adunaniñ hag ar gwir da zivizout e Breizh e rankimp displegañ gant skouerioù fetis ar pezh hon eus c’hoant evit hon dazont. Da lavaret eo bezañ gouest da zivizout war beseurt tachenn e fell deomp gwellaat an traoù en dazont : demokratelezh, sokial, treuzdougen, endro, aozañ an tiriad, yezh, hag all… Keit ha ma ne vo ket komzet eus ar sujedoù-se ha keit ha ma ne vo ket roet ar gaoz d’an holl dud e Breizh ne vimp ket evit lakaat hor mennozhioù da greskiñ e-touez ar gevredigezh.\nSANTIMANT A VREIZHADELEZH\nGoulennet ez eus bet ivez d’an dud hag-eñ en em santent Breizhad·ez. E Breizh a-bezh ez eus 79% a dud o respont “Ya” : 54% o lavaret eo kreñv ar santimant-se ha 25% o respont un tammig.\nEvit gellet keñveriañ gant sontadegoù kozh ez eus bet sellet ouzh sifroù rannvro Breizh melestradurel ha war departamant Liger-Atlantel ivez. N’eo ket ur souezhadenn gwelet eo kreñvoc’h ar respontoù “Ya” e B4 (87 %). Daoust da-se eo dedennus gwelet ez eus 59 % eus poblañs Liger-Atlantel oc’h embann bezañ Breizhad·ez memes tra. Pa weler ar sammadoù dispignet gant rannvro “Broioù-al-Liger” evit diverkañ an disterañ roud eus hon identelezh !\nKreskiñ a ra neuze ar santimant a vreizhadelezh abaoe 10 vloaz : e 2009 e oa bet ur sontadeg all (TMO-BCD) gant an disoc’hoù : 77 % evit rannvro melestradurel Breizh (+ 10 poent) ha 55% e Liger-Atlantel (+ 4 foent).\nMerzet e vez ivez eo “digor” ar santimant a vreizhadelezh : an dud o vevañ e Breizh abaoe 5 bloaz pe nebeutoc’h ac’h embann bezañ Breizhad·ez en un doare kreñv a-walc’h evit 53 % anezho memes tra.\nAterset eo bet an dud e Breizh a-bezh, eus Naoned da Vrest : 1683 den ouzhpenn 18 vloaz, o toujañ ouzh ar gevredigezh evel m’emañ e pep keñver evit kaout ur skeudenn feal (oad, reizh, micher, departamant).\n601 den a zo bet aterset dre bellgomz ha 1082 en-linenn etre an 3 hag ar 15 a viz Gouere 2019. Dielfennet eo bet ar sifroù goude evit kempouezañ anezho.\nDisoc’hoù klok sontadeg TMO-Dibab-Breizh Civic Lab\nUR SONTADEG PAEET A-STROLL\nE miz Mae e oa bet roet lañs d’ur c’houlzad klask arc’hant evit paeañ ar sontadeg aozet gant ar gevredigezh DIBAB. Tizhet e oa bet ar sammad 10.000 € dindan nebeut a amzer ha graet e oa bet ar sontadeg gant TMO e Breizh a-bezh e-pad an hañv.\nMoarvat eo ar wech kentañ e Breizh e vije bet paeet un doare sontadeg evel-se a-drugarez da dud a bep seurt o deus roet arc’hant ha n’eo ket ur media, un embregerezh pe ur framm ensavadurel. Un taol-kaer neuze, hag a ziskouez ivez youl an dud da vont war-raok war an dachenn bolitikel evit Breizh.\nRoet ez eus bet lañs d’ur c’houlzad emvodoù bihan ha digor d’an holl evit kinnig ar poentoù pouezusañ eus ar sontadeg hag evit eskemm gant an dud. E Roazhon (14/09), Montroulez (25/09) ha Naoned (26/09) da gentañ, met dav e vo aozañ emvodoù foran all er mizioù da zont un tammig e pep lec’h er vro.\nEzhomm a vo bezañ niverusoc’h, mestroniañ ar sifroù, an elfennoù embannet er sontadeg-mañ, evit anavezout c’hoantoù ar gevredigezh ha penaos kinnig traoù nevez. En doare-se e vimp efedusoc’h da gas hor stourmoù war-raok.\nDav e vo ivez kenderc’hel da lakaat gwask o vanifestiñ hag o lakaat danvez ar gwir da zivizout en deiziataer politikel bep tro ma vo posubl.\nAn emgav a zeu a vo e Naoned d’ar Sadorn 28 a viz Gwengolo, ha goude-se e lec’hioù all e Breizh e lec’h ma kaver tud youlek da aozañ emvodoù evit eskemm. Kudenn disrann Bro-Naoned hag ar gwirioù politikel e Breizh a zo kudenn an holl Vretoned ha Bretonezed. Efedoù pozitivel a vo evit an holl en degouezh : deomp war-raok asambles ha plantomp ger-stur ar « gwir da zivizout » e pep lec’h dre ar vro.\nBreizh, Darvoudoù, Keleieradaozañ tiriadel, Adunanidigezh, Adunaniñ, Breizh, Dibab, disoc'hoù, Gwir da zivizout, manifestadeg, referendom, Sontadeg\nPrevious Previous post: Darvoudoù e brezhoneg evit devezhioù europat ar glad\nNext Next post: Hanter-kant vloaz zo, ganedigezh Skol an Emsav, deroù ur stourm nevez evit ar brezhoneg? #2